qundao/data-zh-poetry huggingface dataset:
望江道中
作者：陸游
朝代：宋

吾道非邪來曠野，江濤如此去何之。
起隨烏鵲初翻後，宿及牛羊欲下時。
風力漸添帆力健，艣聲常雜雁聲悲。
晚來又入淮南路，紅樹青山合有詩。
望雲樓晚興
作者：陸游
朝代：宋

小閣東南獨詠詩，此生終與世差池。
夕陽明處蒼烟合，棲燕歸時畫角悲。
人與江山均是夢，心非風月尚誰知。
舊交幾歲音塵隔，三撫闌干有所思。
望霽
作者：陸游
朝代：宋

夜雨勿厭空階聲，天公欲作明朝晴。
明朝甲子最畏雨，榜舟入市聞古語。
今年雨暘俱及時，麥已入倉雲四垂。
雨來不駛亦不遲，大點如菽細如絲。
徐徐雲開見杲日，晚禾吹花早禾實。
但令有米送官倉，豆飯藜羹甘似蜜。
朝中措
作者：陸游
朝代：宋

咚咚儺鼓餞流年。燭焰動金船。彩燕難尋前夢，酥花空點春妍。文園謝病，蘭成久旅，回首悽然。明月梅山笛夜，和風禹廟鶯天。
朝中措
作者：陸游
朝代：宋

幽姿不入少年場。無語只淒涼。一個飄零身世，十分冷淡心腸。江頭月底，新詩舊夢，孤恨清香。任是春風不管，也曾先識東皇。
朝中措
作者：陸游
朝代：宋

怕歌愁舞懶逢迎。妝晚託春酲。總是向人深處，當時枉道無情。關心近日，啼紅密訴，剪綠深盟。杏館花陰恨淺，畫堂銀燭嫌明。
朝晴
作者：陸游
朝代：宋

宿雨初收雲四歸，小山草木麗朝暉。
翩然雙鵲從簷下，言語分明訴溼衣。
朝雨
作者：陸游
朝代：宋

中夜星照泥，平旦雲行西。
小屋古澤中，天昏雨凄凄。
避濕升我堂，垂翅閔老雞。
所欣園中蔬，冒土青滿畦。
門無今雨客，路滑愁長堤。
一杯且復睡，物理何足齊。
朝饑示子聿
作者：陸游
朝代：宋

水雲深處小茅茨，雷動空腸慣忍饑。
外物不移方是學，俗人猶愛未爲詩。
生逢昭代雖虛過，死見先親幸有辭。
八十到頭終强項，欲將衣鉢付吾兒。
朝饑食齏麫甚美戲作二首·其一
作者：陸游
朝代：宋

一杯齏餺飥，老子腹膨脝。
坐擁茅簷日，山茶未用烹。
朝饑食齏麫甚美戲作二首·其二
作者：陸游
朝代：宋

一杯齏餺飥，手自芼油葱。
天上蘇陀供，懸知未易同。
木山
作者：陸游
朝代：宋

枯楠千歲遭風雷，披枝折幹吁可哀。
輪囷無用天所赦，秋水初落浮江來。
嵌空宛轉若耳鼻，峭瘦拔起何崔嵬。
珠宫貝闕留不得，忽出洲渚知誰推。
書窗正對雲洞啟，樷菊初傍幽篁栽。
是間著汝頗宜稱，摩挲朝暮真千回。
天公解事雨十日，洗盡泥滓滋莓苔。
一丘一壑吾所許，不須更慕明堂材。
木瓜鋪短歌
作者：陸游
朝代：宋

鼓樓坡前木瓜鋪，歲晚悲辛利州路。
當車礧礧石如屋，百里夷途無十步。
溪橋缺斷水齧沙，崖腹崩頺風拔樹。
虎狼妥尾擇肉食，狐狸竪毛啼日莫。
冢丘短草聲窸窣，往往精靈與人遇。
我生胡爲忽在此，正坐一饑忘百慮。
五更出門寒裂面，半夜燎衣泥滿袴。
妻孥八月離夔州，寄書未到今何處。
餘年有幾百憂集，日夜朱顔不如故。
即今臺省盛諸賢，細思寜是儒冠誤。
木蘭花·玉樓春
作者：陸游
朝代：宋

三年流落巴山道。破盡青衫塵滿帽。身如西瀼渡頭雲，愁抵瞿塘關上草。春盤春酒年年好。試戴銀旛判醉倒。今朝一歲大家添，不是人間偏我老。
末題二首·其一
作者：陸游
朝代：宋

平日尤閑老更閑，一毫世事豈相關。
孤雲不散來歸岫，細水無聲自出山。
支徑過僧纔百步，小樓藏藥可三間。
客來不肯通名姓，熟視吾廬爲破顔。
末題二首·其二
作者：陸游
朝代：宋

一身只付鷄棲上，萬卷真藏椰子中。
嘉定三年正月後，不知幾度醉春風。
朱子雲園中觀花
作者：陸游
朝代：宋

我鬢忽已白，君顔非復朱。
花前一杯酒，不樂復何如。
暮看枝上花，已覺不如早。
富貴當及時，吾輩奈何老。
我歌君起舞，竟日爲君留。
安知花無情，不解替人愁。
長安二三月，花滿上林中。
祝君早得意，歸轡聽璁瓏。
李允蹈判院送酒四斗予答書乃誤以爲二斗作小詩識愧
作者：陸游
朝代：宋

冷官誰顧雀羅門，一紙惟君肯見存。
堪笑放翁昏至此，乘壺誤寫作朋樽。
杏花
作者：陸游
朝代：宋

江城開歲風雨頻，閉閤不出俄經旬。
忽逢國豔带卯酒，坐覺天地無餘春。
芳敷正當晨露重，盛麗欲擅年華新。
數株欹斜傍山驛，一簇深淺臨烟津。
徘徊跋馬不忍去，只恐飄墮隨車塵。
念當載酒醉花下，破曉啼鶯先喚人。
杏花天
作者：陸游
朝代：宋

老來駒隙駸駸度。筭只合、狂歌醉舞。金盃到手君休訴。看著春光又暮。誰為倩、柳條繫住。且莫遣、城笳催去。殘紅轉眼無尋處。盡屬蜂房燕戶。
村圃
作者：陸游
朝代：宋

村圃穿荒翳，秋容變慘悽。
柳踈蟬噪急，雨重鵲飛低。
小草臨池學，新詩滿竹題。
若令車馬到，何處有幽棲。
村夜
作者：陸游
朝代：宋

入春雨雪無休日，雨止猶陰未快晴。
萬竅怒號風不定，半輪斜照月微明。
百年辛苦農桑業，五處睽離父子情。
但得平安已爲幸，孤燈殘火過三更。
村夜
作者：陸游
朝代：宋

寂寂山村夜，悠然醉倚門。
月昏天有暈，風軟水無痕。
迹爲遭讒遠，身由不仕尊。
敢嗟車馬絕，同社自雞豚。
村女
作者：陸游
朝代：宋

白襦女兒繫青裙，東家西家世通婚。
采桑餉飯無百步，至老何曾識別村。
村居
作者：陸游
朝代：宋

人笑無才自笑狂，槿籬竹塢得深藏。
自從病後辜風月，未免愁中讀老莊。
行圃數畦秋菜長，泛溪十里晚荷香。
叢書坐懶無由續，且補忠州手錄方。
村居
作者：陸游
朝代：宋

孤村淺浦近江城，西折坡陁一嶺橫。
墟落烟生含暮色，園林風勁作秋聲。
年豐租稅無逋負，酒熟鄉鄰遞送迎。
老病愈知難報國，只將高枕送餘生。
村居
作者：陸游
朝代：宋

富貴功名不擬論，且浮舴艋寄烟村。
生憎快馬隨鞭影，寜作癡人記劍痕。
樵牧相諳欲爭席，比鄰漸熟約論婚。
晨舂夜績吾家舊，正要遺風付子孫。
村居
作者：陸游
朝代：宋

舍後盤高岡，舍前面平野。
防盜枳作藩，蔽雨篠代瓦。
數家相依倚，百事容乞假。
薄暮耕樵歸，共話衡門下。
村居
作者：陸游
朝代：宋

鵯鵊穿林語，𪀉鵝並水鳴。
饋漿憐道暍，裹飯助鄰耕。
零落橋危斷，欹斜屋半傾。
君毋笑偷惰，猶足盡吾生。
村居
作者：陸游
朝代：宋

黍酒濃浮甕，瓜葅綠映槃。
老便藜粥美，病喜粟漿酸。
紗帽新裁穩，絁袍舊製寬。
村居亦何好，聊用發詩端。
村居二首·其一
作者：陸游
朝代：宋

衰病汙朝著，恩寛得免歸。
粗能心自信，不恨世相違。
草市寒沽酒，江城夜擣衣。
是中堪送老，高枕謝招麾。
村居二首·其二
作者：陸游
朝代：宋

自笑觸藩羝，人嘲失旦雞。
囊慳衣任短，山冷屋便低。
宦拙讒銷骨，言狂悔噬臍。
自今焚筆硯，有手但扶犂。
村居冬日
作者：陸游
朝代：宋

溪轉樵風路，林藏禹會村。
簷冰垂玉塔，山月涌金盆。
畏客常稱疾，躭書不出門。
尚嫌城市近，更擬卜雲根。
村居初夏五首·其一
作者：陸游
朝代：宋

暮境難禁日月催，臘醅初見坼泥開。
壓車麥穗黄雲卷，食葉蠶聲白雨來。
薄飯蕨薇端可飽，短衫紵葛亦新裁。
宦塗自古多憂畏，白首爲農信樂哉。
村居初夏五首·其三
作者：陸游
朝代：宋

煮酒開時日正長，山家隨分答年光。
梅青巧配吴鹽白，筍美偏宜蜀豉香。
風暖緊催蠶上簇，雨餘閑看稻移秧。
老夫見事真成晚，浪走人間兩鬢霜。
村居初夏五首·其二
作者：陸游
朝代：宋

北陌東阡節物新，往來饋餉走比鄰。
出籠鵝白輕紅掌，藉藻魚鮮淡墨鱗。
笑語相聞豐歲樂，耕桑自足古風淳。
頽然一醉茆簷下，且免西曹議吐茵。
村居初夏五首·其五
作者：陸游
朝代：宋

故鄉風物勝荆吳，流水青山無處無。
列植園林多美菓，飽鉏畦壟富嘉蔬。
橋邊來淬剶桑斧，池畔行芟縳糭菰。
我有素紈如月扇，會憑名手作新圗。
村居初夏五首·其四
作者：陸游
朝代：宋

天遣爲農老故鄉，山園三畝鏡湖傍。
嫩莎經雨如秧綠，小蝶穿花似繭黄。
斗酒隻雞人笑樂，十風五雨歲豐穣。
相逢但喜桑麻長，欲話窮通已兩忘。
村居即事三首·其一
作者：陸游
朝代：宋

西成東作常無事，婦饁夫耕萬里同。
但願清平好官府，眼中歷歷見豳風。
村居即事三首·其三
作者：陸游
朝代：宋

長笛圜鼙曲調新，東家西舍送迎神。
不因豐歲人情樂，淡殺溪頭老病人。
村居即事三首·其二
作者：陸游
朝代：宋

炊甑生塵榻長苔，柴門日晏未曾開。
載醪問字今牢落，猶有鄰翁裹飯來。
村居四首·其一
作者：陸游
朝代：宋

白首歸來亦灌畦，任教鄰里笑栖栖。
道心寧感兩雌雉，生計惟存五母雞。
不恨閑門可羅爵，本知窮巷自多泥。
暮聞鼓角猶人境，更欲移家入剡溪。
村居四首·其三
作者：陸游
朝代：宋

青藜杖出氛埃外，白版扉開水竹邊。
造物與閑仍與健，鄉人知老不知年。
齋居每袖持螯手，妄想寧流見麴涎。
昨夜小庭風露冷，菊花消息已先傳。
村居四首·其二
作者：陸游
朝代：宋

游子從來念故鄉，我歸仍得值豐穰。
粗繒裁製襜褕暖，肥羜烹調餺飥香。
對客不妨依几杖，呼兒時與話耕桑。
却慚未解真齊物，猶揀山村靜處藏。
村居四首·其四
作者：陸游
朝代：宋

石帆山下樂誰如，八尺輕舠萬頃湖。
能釀人家分小榼，愛棋道士寄新圖。
條枚積地樹雞柵，溝港接筒澆芋區。
父子還家更何事，斷編燈下講唐虞。
村居日飲酒對梅花醉則擁紙衾熟睡甚自適也
作者：陸游
朝代：宋

江村歲晚掩柴荆，地僻久無車馬聲。
孤寂惟尋麴道士，一寒仍賴楮先生。
醡頭珠滴愁先破，帳底春回夢易成。
莫笑衰翁殺風景，小瓶梅蘂解卿卿。
村居書事
作者：陸游
朝代：宋

困厄難希飽暖家，未妨隨事作生涯。
白鹽赤米已過足，早韭晚菘猶恐奢。
鴨放競浮新漲水，牛歸正及暝棲鴉。
年逾七十方辭祿，敢望高人挂齒牙。
村居書事二首·其一
作者：陸游
朝代：宋

四十餘年食太倉，賜骸恩許返耕桑。
長絲出鬴蓴羹美，白雪翻匙稻飯香。
酒戶知貧焚舊券，醫翁憐病獻新方。
春殘睡足東窗下，聞道長安依舊忙。
村居書事二首·其二
作者：陸游
朝代：宋

藥物枝梧病漸蘇，門前野老笑相呼。
春深水暖多魚婢，雨足年豐少麥奴。
小飲杯盤隨事具，閑行巷陌倩人扶。
題詩非復羌村句，誰與丹青作畫圖。
村居書事六首·其一
作者：陸游
朝代：宋

過門車馬誰曾入，塞路蓬蒿不復鋤。
雨漏日惟支敗屋，鼠餘時自緝殘書。
村居書事六首·其三
作者：陸游
朝代：宋

架橋筑路村翁事，裂網伸鈎老嫗心。
自笑年來足衰態，軒昂故步懶重尋。
村居書事六首·其二
作者：陸游
朝代：宋

矮瓶煮粥猶難繼，小甑蒸糕豈解常。
偶得鹽醯便豪侈，晨餐滿舍野蔬香。
村居書事六首·其五
作者：陸游
朝代：宋

修身世世詩書業，營利明明市井人。
安得後生俱自好，百年門戶本來貧。
村居書事六首·其六
作者：陸游
朝代：宋

文辭苦思徒妨睡，官職虛名不療饑。
垂老始知安樂法，紙鳶竹馬伴兒嬉。
村居書事六首·其四
作者：陸游
朝代：宋

書收鼠嚙猶堪讀，柿拾鴉殘亦自甜。
動念不如姑省事，智謀老健恐難兼。
村居書喜
作者：陸游
朝代：宋

紅橋梅市曉山橫，白塔樊江春水生。
花氣襲人知驟暖，鵲聲穿樹喜新晴。
坊場酒賤貧猶醉，原野泥深老亦耕。
最喜先期官賦足，經年無吏叩柴荆。
村居書觸目
作者：陸游
朝代：宋

雨霽郊原刈麥忙，風清門巷曬絲香。
人饒笑語豐年樂，吏省徴科化日長。
枝上花空閑蝶翅，林間葚美滑鶯吭。
飽知遊宦無多味，莫恨爲農老故鄉。
村居遣興三首·其一
作者：陸游
朝代：宋

追數交朋略散亡，臂孱足蹇固其常。
一年又見秋風至，孤夢潜隨夜漏長。
不辦誦書如倚相，頗能噉飯勝張蒼。
回看薄宦成何味，只借朝衫作戲場。
村居遣興三首·其三
作者：陸游
朝代：宋

野堂疏豁近江皋，喜見南山秋氣高。
野外漸寒群木脫，草根薄暮百蟲號。
筑陂濬畎更相勉，伐荻剶桑敢愛勞。
亦念耄荒當自佚，欲將世業付兒曹。
村居遣興三首·其二
作者：陸游
朝代：宋

萬里征途興已闌，三間破屋住猶寬。
山薑著雨房重斂，南燭先霜實半丹。
野市秋陰更蕭瑟，書生老瘦轉酸寒。
掩關也有消愁處，一卷騷經醉後看。
村居酒熟偶無肉食煮菜羮飲酒
作者：陸游
朝代：宋

歌鳳倀倀類楚狂，畏犧齪齪笑蒙莊。
著書幸可俟後世，對客從嗔臥大床。
三畝青蔬了盤筯，一缸濁酒具杯觴。
丈夫窮達皆常事，富貴何妨食萬羊。
村居閑甚戲作二首·其一
作者：陸游
朝代：宋

人厭塵囂欲學仙，上天官府更紛然。
不如嘯傲東籬下，且作人間過數年。
村居閑甚戲作二首·其二
作者：陸游
朝代：宋

題詩本是閑中趣，却爲吟哦占却閑。
我欲從今焚筆硯，興來隨分看青山。
村市醉歸
作者：陸游
朝代：宋

伏櫪元知免駭機，翦翎豈復慕群飛。
坐中客滿知心少，囊裏詩多得意稀。
小市雨餘尋酒去，野橋日落策驢歸。
不辭十里行空翠，終勝京塵化客衣。
村市醉歸
作者：陸游
朝代：宋

明時乞得水雲身，白首扶衰又見春。
橫木門幽謝來客，獨轅車小避行人。
湘湖水長蒓絲滑，蘭渚泥融箭茁新。
處處酒壚皆可醉，不辭微雨墊吾巾。
村店
作者：陸游
朝代：宋

水汎輕摇檝，山行穩跨驢。
朝晡半晴雨，閭里雜樵漁。
野鶩浮寒浦，饑鴉集老樗。
店家看壞壁，忽見昔年書。
村思
作者：陸游
朝代：宋

揣分新辭祿，扶衰又度秋。
已將窮博健，更賴學忘憂。
船護烟陂鴨，欄歸草徑牛。
作勞何以慰，茅店問新篘。
村東
作者：陸游
朝代：宋

村西行藥到村東，沙路溪流曲折通。
莫問梅花開早晚，杖藜到處即春風。
村東晚眺二首·其一
作者：陸游
朝代：宋

興來信步過東陂，最愛村東物象奇。
藤杖穿雲秋望處，葛衣霑露夜歸時。
殘聲凄斷蟬移樹，孤影荒寒鵲繞枝。
自揣今年還得飽，一川新稻已離離。
村東晚眺二首·其二
作者：陸游
朝代：宋

飽食無營過暮年，筇枝到處一蕭然。
清秋欲近露霑草，新月未高星滿天。
遠火微茫沽酒市，叢蒲窸窣釣魚船。
哦詩每恨工夫少，又廢西窗半夜眠。
村社禱晴有應
作者：陸游
朝代：宋

叢祠牲酒走村村，賴是龍歸爲解紛。
爽氣收回騎月雨，快風散盡滿天雲。
數峰縹緲如屏面，一浦漣漪作簟紋。
猶勝楚人簫鼓裏，九歌哀怨下湘君。
村翁
作者：陸游
朝代：宋

不入城門三歲餘，亦無車馬過吾廬。
食常羹芋已忘肉，年迫蓋棺猶愛書。
處處叩門尋醉叟，時時臨水看遊魚。
半生名宦終何得，作箇村翁計未疏。
村翁
作者：陸游
朝代：宋

放翁真箇是村翁，釣渭耕莘事不同。
蹴蹋烟雲兩芒屩，憑陵風雪一篷籠。
屢經駭浪身終免，遍閱浮漚壽未窮。
幸有春衣堪換酒，道邊醉卧示神通。
村老留飲
作者：陸游
朝代：宋

乘興出遊眺，初不言所之。
家人固難求，我亦不自知。
投杖却人扶，疾步莫能追。
荒寒野廟壖，枯涸漚菅池。
過門爭邀留，具食不容辭。
濁醪小甕釀，香飯別甑炊。
瓦盆進豚肩，石臼擣花飺。
新冬不易見，醉倒理亦宜。
舉手謝主人，外强中實衰。
一觴可以起，它日更爲期。
村興
作者：陸游
朝代：宋

折花持博酒，種菜賣供家。
請藥人何壅，爭棋客正譁。
漁翁足踸踔，牧豎手丫叉。
短景匆匆晚，橫林又宿鴉。
村興
作者：陸游
朝代：宋

結宇楓林下，久窮吾所安。
村深事自簡，累少食差寬。
雨暗牛眠屋，泥深鴨滿闌。
呼兒擣粉餌，準擬賽鄱官。
村興
作者：陸游
朝代：宋

身老交情見，孫生口數添。
園丁上牛米，村婢博蠶鹽。
粔籹堆盤白，餦餭出釜甜。
閉門君勿誚，衰病正相兼。
村舍
作者：陸游
朝代：宋

剝啄敲村舍，丫叉揖主人。
新牆拆龜兆，疏瓦斷魚鱗。
紅粒炊畬粟，青烟鬰澗薪。
得床思熟睡，寒犬苦狺狺。
村舍
作者：陸游
朝代：宋

空谷人稀到，新寒病頓輕。
晨霜催小獵，宿雨潤新耕。
草莽秦馳道，雲烟越故城。
千年不磨滅，惟有暮山横。
村舍
作者：陸游
朝代：宋

過埭六七里，並江三四家。
潮生魚滬短，風起鴨船斜。
世守桑麻業，長無市井譁。
村舍
作者：陸游
朝代：宋

門巷桑麻暗，庖厨筍豉香。
僮奴課鉏菜，婢子學燒糠。
貧任青春過，閑知白日長。
非關愛疏懶，無事可成忙。
村舍七首·其一
作者：陸游
朝代：宋

無懷葛天古遺民，種畬歸來束澗薪。
亭長聞名不識面，豈知明府是何人。
村舍七首·其七
作者：陸游
朝代：宋

氣全自可忘憂患，心動安能敵死生。
若論老人真受用，已多稗飯與藜羹。
村舍七首·其三
作者：陸游
朝代：宋

露草乾時兒牧羊，朝日出時女采桑。
一床絮被千萬足，不解城中有許忙。
村舍七首·其二
作者：陸游
朝代：宋

鷄鳴犬吠相聞地，穴處巢居上古風。
飽飯不爲明日慮，酣歌便過百年中。
村舍七首·其五
作者：陸游
朝代：宋

莫笑山家拙治生，正緣亦足得身輕。
滿爐葑火渾家暖，一碗松肪徹夜明。
村舍七首·其六
作者：陸游
朝代：宋

故絮五更偏覺冷，薄糜未午已先饑。
誰知人不堪憂處，正是降魔奏凱時。
村舍七首·其四
作者：陸游
朝代：宋

山高正對燒畬火，溪近時聞戽水聲。
破屋已斜猶可住，老牛雖瘠尚能耕。
村舍二首·其一
作者：陸游
朝代：宋

篠屋楓林下，柴門芡浦旁。
先鳴雞腷膊，徐上日蒼凉。
服藥貧寧輟，觀書老有常。
仍須教童稚，世世力耕桑。
村舍二首·其二
作者：陸游
朝代：宋

生理嗟彌薄，吾居久未完。
蝶飛窗紙碎，龜坼壁泥乾。
小雨牛欄溼，微霜碓舍寒。
晚禾蟲獨少，鄰里共相寬。
村舍小酌
作者：陸游
朝代：宋

野性安衡茅，傑屋愁躭躭。
上不補縣官，下有肉食慚。
雖非策雲驥，實鄙作繭蠶。
失計不容悔，漁蓑換朱藍。
少壯尚可力，老大真難堪。
今朝意頗豁，村舍寄半酣。
玉版烹雪筍，金苞擘霜柑。
豈惟寫我憂，亦以稅我驂。
弄筆作一笑，何用與客談。
逡巡上車去，濕翠浮烟嵐。
村舍得近報有感
作者：陸游
朝代：宋

莫謂山村僻，時聞詔令傳。
寬民除宿負，募士戍新邊。
霜重瓦欲裂，月明人少眠。
殘年抱遺恨，終愧祖生鞭。
村舍書事
作者：陸游
朝代：宋

紙窗百衲地爐紅，圍坐牛醫卜肆翁。
時節杯盤來往熟，朝晡鹽酪有無通。
男丁共結春耕耦，婦女相呼夜績同。
老子頹然最無事，客歸自策讀書功。
村舍雜書十二首·其一
作者：陸游
朝代：宋

我本杞菊家，桑苧亦吾宗。
種藝日成列，喜過萬戶封。
今年夏雨足，不復憂螟蟲。
歸耕殆有相，所願天輒從。
村舍雜書十二首·其一〇
作者：陸游
朝代：宋

軍興尚戎衣，冠带謝褒博。
禿巾與小袖，顧影每懷怍。
及今反士服，始覺榮天爵。
出入阡陌間，終身有餘樂。
村舍雜書十二首·其一一
作者：陸游
朝代：宋

讀書乃一癖，我亦不自知。
坐書窮至老，更欲傳吾兒。
吾兒復當傳，百世以爲期。
君看北山公，太行尚可移。
村舍雜書十二首·其一二
作者：陸游
朝代：宋

爵祿九鼎重，名義一羽輕。
人見共如此，吾道何由行。
湖山有一士，無人知姓名。
時時風月夕，遥聞清嘯聲。
村舍雜書十二首·其七
作者：陸游
朝代：宋

東山石上茶，鷹爪初脫韝。
雪落紅絲磑，香動銀毫甌。
爽如聞至言，餘味終日留。
不知葉家白，亦復有此不。
村舍雜書十二首·其三
作者：陸游
朝代：宋

舍北作蔬圃，敢辭灌溉勞。
輪囷瓜瓠熟，珍愛敵豚羔。
晨餐戒厨人，全項凈去毛。
雖云發客笑，亦足慰老饕。
村舍雜書十二首·其九
作者：陸游
朝代：宋

我居大澤中，一舟不可無。
短篷挾兩槳，疾若波中鳧。
來往菰蘆村，案行瓜芋區。
浮家亦可樂，何必愛吾廬。
村舍雜書十二首·其二
作者：陸游
朝代：宋

中春農在野，蠶事亦隨作。
手種臨安青，可飼蠶百箔。
累累繭滿簇，繹繹絲上篗。
老子雖安眠，衣帛可無怍。
村舍雜書十二首·其五
作者：陸游
朝代：宋

五月新麫成，六月甘瓜熟。
作麴及良時，火見金始伏。
懸知桑落後，醅面醲如粥。
再拜謝天公，無功叨美祿。
村舍雜書十二首·其八
作者：陸游
朝代：宋

逢人乞藥栽，鬰鬰遂滿園。
玉芝來天姥，黄精出雲門。
丹茁雨後吐，綠葉風中翻。
活人吾豈能，要有此意存。
村舍雜書十二首·其六
作者：陸游
朝代：宋

折蓮釀作醯，采豆治作醬。
開曆揆日時，汲井滌甕盎。
上奉時祭須，下給春耕餉。
咨爾後之人，歲事不可曠。
村舍雜書十二首·其四
作者：陸游
朝代：宋

舍南種胡麻，三日幸不雨。
晨起親按行，已見青覆土。
窮人如意少，喜色漏眉宇。
兒童勿惰偷，造物不負汝。
村舍雜興五首·其一
作者：陸游
朝代：宋

冉冉年華速，昏昏睡思濃。
廢書心自愧，謝病客能容。
雨急鐘微度，溪湍碓自舂。
可憐燈下影，隨處伴衰慵。
村舍雜興五首·其三
作者：陸游
朝代：宋

白首返吾鄉，功名罷激昂。
掃除魔眷屬，砭熨病膏肓。
老圃勤供菜，蠻童解炷香。
黄昏那用問，且喜日舒長。
村舍雜興五首·其二
作者：陸游
朝代：宋

堅卧非由病，端居不是齋。
世情元自薄，人事固多乖。
晨飯炊稊米，宵行點豆䕸。
昔人言可用，第一忌安排。
村舍雜興五首·其五
作者：陸游
朝代：宋

遊宦風波惡，還家日月長。
厭煩思病忘，避俗欲陽狂。
絕意功名會，收身翰墨場。
著書吾豈敢，尚可述農桑。
村舍雜興五首·其四
作者：陸游
朝代：宋

粥罷重投枕，燈殘起讀書。
閉門常自得，作計更誰如。
箭茁白於玉，椶花長比魚。
盤餐有此味，勿怪食無餘。
村遊
作者：陸游
朝代：宋

閉戶苦無憀，行行不覺遥。
人稀廢古井，水退築新橋。
野店聽山雨，僧厨餽藥苗。
湖中有高士，折簡恐難招。
村鄰會飲
作者：陸游
朝代：宋

陸子白首安耕桑，樂事遽數烏能詳。
長羅家家雪作麵，畫楫處處青分秧。
迎荻船歸潮入浦，祈蠶會散月滿廊。
有時鄰曲苦招喚，茅簷掃地羅壺觴。
堆盤珍膾似河鯉，入鼎大臠勝胡羊。
披綿黄雀麴糝美，斫雪紫蟹椒橙香。
老人飽食可無患，摩挲酒甕與飯囊。
兒孫扶侍遞相送，笑語無間歌聲長。
人間哀樂不可常，掠剩有鬼在汝傍。
常憂水旱虞螟蝗，力行孝悌招豐穰。
村酒
作者：陸游
朝代：宋

亂山落日漁歌長，平疇遠風粳稻香。
酒旗摇摇截官道，歸家未遲君試嘗。
村醉
作者：陸游
朝代：宋

髮已凋零齒已疏，飽諳成敗更誰如。
貴人豈得常金屋，丞相那知起草廬。
久泛江湖知釣術，晚歸壟畝授農書。
一尊徑就村翁醉，未肯英雄許本初。
村野
作者：陸游
朝代：宋

村野易過日，閉門心自欣。
一身猶逆旅，萬事固浮雲。
病厭詩爲祟，閑憑酒策勳。
灌園雖舊業，隨事不須勤。
村飲
作者：陸游
朝代：宋

吳中霣霜晚，冬草有未衰。
坐令老病叟，遂失凋年悲。
翩翩烏紗帽，裊裊殘菊枝。
雖無車馬客，時與鄰翁期。
新醅壓尚渾，雉兔亦及時。
自覺勝淵明，但醉不賦詩。
村飲
作者：陸游
朝代：宋

少年喜任俠，見酒氣已吞。
一飲但計日，斗斛何足論。
緑草滿雉場，紅旗植毬門。
三叫落烏幘，倒瀉黄金盆。
銀爐熾獸炭，狐兔紛炮燔。
浩歌撼空雲，壯志排帝閽。
回首今幾時，去日如車奔。
朱顔辭曉鏡，白髮老孤村。
鄰翁勸黍酒，稚子供魚飱。
功名信巳乎，萬事付乾坤。
村飲
作者：陸游
朝代：宋

白稻登場喜食新，太倉月廩厭陳陳。
叢祠懷肉有歸遺，官道橫眠多醉人。
小市孤村真送老，浩歌起舞最關身。
鹽醯乞貸尋常事，惱亂比鄰莫愧頻。
村飲
作者：陸游
朝代：宋

舊隱青山在，衰顔白髮新。
推移忝前輩，疏懶似高人。
擊鼓驅殤鬼，吹簫樂社神。
家家皆有酒，莫吐相君茵。
村飲二首·其一
作者：陸游
朝代：宋

雪前雪後梅初動，街北街南酒易賒。
身健不妨隨處醉，有家未必勝無家。
村飲二首·其二
作者：陸游
朝代：宋

醉插江梅老更宜，猶能小樹揀繁枝。
假令住世十小劫，應愛此花無厭時。
村飲四首·其一
作者：陸游
朝代：宋

不來東舍即西家，野老逢迎一笑譁。
試說暮年如意事，細傾村釀聽私蛙。
村飲四首·其三
作者：陸游
朝代：宋

買來新兔不論錢，釣得鮮鱗細柳穿。
野店渾頭更醇釅，一杯放手已醺然。
村飲四首·其二
作者：陸游
朝代：宋

無念無營飽即嬉，老翁真箇似嬰兒。
昏鐘未動先酣枕，日上三竿是起時。
村飲四首·其四
作者：陸游
朝代：宋

淡烟孤榜繫村橋，疊疊沙痕印落潮。
最是一年秋好處，踏泥沽酒不辭遥。
村飲示鄰曲
作者：陸游
朝代：宋

七年收朝迹，名不到權門。
耿耿一寸心，思與窮友論。
憶昔西戍日，孱虜氣可吞。
偶失萬戶侯，遂老三家村。
朱顔捨我去，白髮日夜繁。
夕陽坐溪邊，看兒牧雞豚。
雕胡幸可炊，亦有社酒渾。
耳熱我欲歌，四座且勿喧。
即今黄河上，事殊曹與袁。
扶義孰可遣，一戰洗乾坤。
西酹吳玠墓，南招宗澤魂。
焚庭涉其血，豈獨清中原。
吾儕雖益老，忠義傳子孫。
征遼詔儻下，從我屬櫜鞬。
杜叔高秀才雨雪中相過留一宿而別口誦此詩送之
作者：陸游
朝代：宋

久客方知行路難，關山無際水漫漫。
風吹欲倒孤城遠，雪落如簁野寺寒。
暮挈衣囊投土室，晨沽村酒挂驢鞍。
文章一字無人識，胸次徒勞萬卷蟠。
杜宇
作者：陸游
朝代：宋

杜宇雖微禽，用意舉世稀。
念昔春盛時，天地皆芳菲。
杜宇默無聲，不畏百鳥譏。
東君將促駕，乃獨號鳴悲。
日夜不肯休，流血沾其衣。
念言身尚存，乃使春獨歸。
飲啄雖如昔，此身當疇依。
月明抱樹枝，敢忘此歔欷。
雖無精衛勞，區區亦庶幾。
寄言天壤間，勿謂斯禽微。
杜宇行
作者：陸游
朝代：宋

去年杜宇號阡陌，家家聚首憂蠶麥。
豈惟比屋衣食憂，縣家亦負催科責。
今年略不聞杜宇，蠶收麥熟人歌舞。
豈惟襦新湯餅寬，鄰里相約先輸官。
杜敬叔寓僧舍開軒松下以虚瀨名之来求詩
作者：陸游
朝代：宋

君不見洛陽八節灘，未至一舍聞驚湍。
生綃六幅誰所畫，入眼能令三伏寒。
又不見桐廬七里瀨，濺雪跳珠舞澎湃。
羊裘老子去千年，絕世孤風凜如在。
杜陵之孫今勝遊，飄然不必事遠遊。
結茆古寺聴松吹，坐擅洛水桐江秋。
放翁百念倶已矣，獨有好奇心未死。
約君少待秋月明，抱琴来宿寫灘聲。
杜門
作者：陸游
朝代：宋

寂寞山深處，崢嶸歲暮時。
燒灰除菜蝗，送芋謝牛醫。
筧水晨澆藥，燈窗夜覆棋。
杜門君勿怪，遲暮少新知。
杭湖夜歸二首·其一
作者：陸游
朝代：宋

昔如架上九秋鷹，今似窗間十月蠅。
無復櫜鞬思出塞，不妨粥飯略同僧。
白蘋洲晚初回櫂，緑樹村深已上燈。
莫謂陶詩恨枯槁，細看字字可銘膺。
杭湖夜歸二首·其二
作者：陸游
朝代：宋

野艇迢迢信所之，歸来常及欲昏時。
陂塘烟重怨姑惡，林薄月明悲子規。
出谷寺鐘初縹緲，穿籬績火已參差。
欣然笑向譍門說，又了浮生一首詩。
杭頭晚興二首·其一
作者：陸游
朝代：宋

山色蒼寒野色昏，下程初閉驛亭門。
不須更把澆愁酒，行盡天涯慣斷魂。
杭頭晚興二首·其二
作者：陸游
朝代：宋

落葉孤村晚下程，癡雲殘日半陰晴。
篝爐火暖床敷穏，臥聽黄鴉穀穀聲。
東偏小室去日最遠每爲逃暑之地戲作五字
作者：陸游
朝代：宋

肅肅簷陰轉，泠泠筧水鳴。
高墉日氣遠，方簟午風清。
渴愛餐漿美，慵便葛屨輕。
新秋忽在眼，結束問山程。
東偏紙閣初成
作者：陸游
朝代：宋

蚍蜉占雨解移穴，蟋蟀畏寒先近床。
我亦聯屏爲燠室，一冬省火又宜香。
東吳女兒曲
作者：陸游
朝代：宋

東吳女兒語如鶯，十三不肯學吹笙。
鏡奩初喜穉蠶出，窗眼已看雙繭成。
庭空日暖花自舞，簾卷巢乾燕新乳。
阿弟貪書下學遲，獨揀詩章教鸚鵡。
東園
作者：陸游
朝代：宋

今日天霣霜，又見一日晴。
晴寒病良已，扶杖東園行。
瓦鼓息我倦，靜聽幽鳥鳴。
花果四十株，手自培養成。
疏密無行列，東園蓋强名。
人看不滿笑，聊用適我情。
東園
作者：陸游
朝代：宋

晨起東園去，消磨夏日長。
隨鋤泉眼出，上爪藥苗香。
琴挂山齋壁，龜搘道室床。
始知彭澤令，真足傲羲皇。
東園
作者：陸游
朝代：宋

車馬無聲客到稀，荷鋤終日在園扉。
斷殘地脈疏泉過，穿透天心得句歸。
對鏡每悲鸞獨舞，繞枝誰見鵲南飛。
悠然自適君無怪，文史如山暫解圍。
東園小飲四首·其一
作者：陸游
朝代：宋

少年萬里走塵埃，歸卧柴荆晝不開。
十事真成九敗意，一春知復幾銜杯。
波清憑檻觀魚樂，風緊鈎簾待燕回。
催喚比鄰同晚酌，旋燒筀筍摘青梅。
東園小飲四首·其三
作者：陸游
朝代：宋

三月園林日漸長，閑從鄰曲答年光。
酴醿獨殿群芳後，醽醁能令萬事忘。
下豉蓴羹誇舊俗，供鹽梅子喜初嘗。
烏靴席帽知何樂，自古京塵瞇眼黄。
東園小飲四首·其二
作者：陸游
朝代：宋

入東又見幾春風，茆屋蘆藩寂寞中。
道業雖如詩不進，世緣已與夢俱空。
高枝濯濯辛夷紫，密葉深深躑躅紅。
村巷斷無軒蓋到，一樽猶得伴鄰翁。
東園小飲四首·其四
作者：陸游
朝代：宋

乞得殘骸老故山，草亭終日對孱顔。
孤雲百尺起江際，幽鳥數聲鳴竹間。
眾死一身今獨健，人忙萬物本常閑。
此心欲語知誰聽，賴有漁樵日往還。
東園晚步
作者：陸游
朝代：宋

久客天涯憶故園，彊名官寺只衡門。
秋桐蠧遍無全葉，古柳吹斜出半根。
痛飲每思尊酒窄，微官空羨布衣尊。
何時定下三巴去，思臥孤舟聽斷猿。
東園晚興
作者：陸游
朝代：宋

宿葉自脫新葉生，東園忽已清陰成。
老夫東行復西行，烏藤瘦勁青鞋輕。
竹鷄群號似知雨，鵓鴣相喚還疑晴。
萋萋幽草上牆綠，㶁㶁細水循階鳴。
蕭然濯手坐盤石，心地平安體紓適。
青山缺處紅日沉，杳杳長空送歸翮。
東園觀梅
作者：陸游
朝代：宋

出世仙姝下草堂，高標肯學漢宮妝。
數苞冷蕊愁渾破，一寸殘枝夢亦香。
問訊不嫌泥濺屐，端相每到月侵廊。
高樓吹角成何事，只替詩人說斷腸。
東坡像贊
作者：陸游
朝代：宋

我遊鈞天，帝之所都。
是老先生，玉色敷腴。
顧我而歎，閔世垢濁。
笑謂侍僊，畀以靈藥。
稽首徑歸，萬里天風。
碧山巉然，月墮江空。
東城
作者：陸游
朝代：宋

墟落斂暮烟，林梢偃新月。
河橋燈漸閙，柳岸船猶發。
薄酒吹欲無，佇立搔短髮。
誰知七十翁，歲晚念裘褐。
東堂晨起有感
作者：陸游
朝代：宋

不解飛車越九州，青鞵處處爲山留。
百年未盡且作夢，三日閑行聊散愁。
世上幾經華表柱，尊前好在黑貂裘。
龍泉幸是無人斸，暮露光芒上斗牛。
東堂睡起
作者：陸游
朝代：宋

置身事外息吾黥，獨卧空堂一榻橫。
簷影漸移知日轉，樹梢微動覺風生。
每從山寺開經帙，間就園公辨藥名。
若論胸中淡無事，八珍何得望藜羹。
東屯呈同遊諸公
作者：陸游
朝代：宋

十月霜雕楓樹林，清溪白石稱幽尋。
按行老子誅茆地，惆悵孤臣許國心。
走馬平沙嫌路近，傳杯小閣喜寒侵。
也思試索梅花笑，凍蕊疏疏欲不禁。
東山
作者：陸游
朝代：宋

今日之集何佳哉，入關劇飲始此回。
登山正可小天下，跨海何用尋蓬萊。
青天肯爲陸子見，妍日似趣梅花開。
有酒如涪緑可愛，一醉直欲空千罍。
駞酥鵝黄出隴右，熊肪玉白黔南來。
眼花耳熱不知夜，但見銀燭高花摧。
京華故人死太半，歡極往往潛生哀。
聊將豪縱壓憂患，鼓吹動地聲如雷。
東山避暑用轆轤體
作者：陸游
朝代：宋

避暑穿林隨所之，一奴每負胡床隨。
望秋槁葉有先隕，未暮赫日無餘暉。
輪囷離奇澗松古，鈎輈格磔蠻禽悲。
北巖竹間最慘慄，清嘯倚石真忘歸。
東岡
作者：陸游
朝代：宋

東岡竹千竿，大者圍過尺。
微風生其間，蕭蕭戛寒碧。
我閑適一到，散髮坐磐石。
萬事不累心，清嘯遂至夕。
此君本傲世，獨我有夙昔。
老惰恐作疏，時來寓琴弈。
東岡櫻桃已過殊不知
作者：陸游
朝代：宋

病著寒侵怕出門，蕭蕭烟雨暗江村。
一樽闕與梅花別，過盡櫻桃不足言。
東嶺
作者：陸游
朝代：宋

雲罅漏斜日，駕言東嶺行。
鴉翻半天黑，鷺起一川明。
小立照溝水，欲歸聞角聲。
君看浮世事，何處異棋枰。
東村
作者：陸游
朝代：宋

今日風日和，衰病亦少平。
出門無所之，携幼東村行。
吳地冬未冰，濺濺溝水聲。
山卉與野蔓，結實丹漆并。
雞犬亦蕭散，如有世外情。
舉手叩柴扉，病叟喜出迎。
從我語蟬聯，未寒疇昔盟。
解囊付之藥，與爾偕長生。
東村
作者：陸游
朝代：宋

信脚村墟路，歸來日未西。
波清魚隊密，風小鵲巢低。
白水初平岸，青蕪亦遍犁。
市壚多美酒，飲具不須齎。
東村
作者：陸游
朝代：宋

塘路東頭烏桕林，偶攜藤杖得幽尋。
桃源阡陌自来往，輞口雲山無古今。
遠浦過帆供極目，暮天横雁入微吟。
歸来更覺愁無那，剩放燈前酒椀深。
東村
作者：陸游
朝代：宋

雨霽山爭出，泥乾路漸通。
稍從牛屋後，却過鸛巢東。
决决沙溝水，翻翻麥野風。
欲歸還小立，爲愛夕陽紅。
東村二首·其一
作者：陸游
朝代：宋

野人知我出門稀，男輟鉏耰女下機。
掘得茈菇炊正熟，一杯苦勸護寒歸。
東村二首·其二
作者：陸游
朝代：宋

野人喜我偶閑遊，取酒匆匆勸小留。
舍後携籃挑菜甲，門前喚擔買梨頭。
東村散步有懷張漢州
作者：陸游
朝代：宋

扶杖村東路，秋来始此回。
寒鴉盤陣起，野菊卧枝開。
憂國丹心折，懷人雪鬢催。
房湖八千里，那得足書来。
東村晚歸
作者：陸游
朝代：宋

蜀道還吳鬢已絲，歷年二紀固應衰。
寧知病思沉綿日，又見秋風摇落時。
錦雉白魚供野餉，青林紅樹入新詩。
東村寂寂風烟晚，酒挂驢肩又一奇。
東村步歸二首·其一
作者：陸游
朝代：宋

野渡霜風冷，茆簷夕照明。
催科醉亭長，聚學老書生。
山果紛丹漆，村醪任濁清。
路回家忽近，柳外小橋橫。
東村步歸二首·其二
作者：陸游
朝代：宋

風陣鴉翻黑，霜林葉半丹。
筋骸欣小健，裘褐戒初寒。
代步雞栖足，充饑鶴料寬。
平生自如許，况已挂吾冠。
東歸有日書懷
作者：陸游
朝代：宋

萬里橋邊白版扉，三年高卧謝塵鞿。
半窗竹影棋僧去，滿棹蘋風釣伴歸。
看鏡已添新雪鬢，聴雞重拂舊朝衣。
故人零落今無幾，華表空悲老令威。
東津
作者：陸游
朝代：宋

歲暮涪江水歸壑，白沙渺然石犖确。
蜀天常燠少雪霜，緑樹青林不揺落。
闌干詰曲臨官道，烟靄參差望城郭。
打魚斫膾修故事，豪竹哀絲奉歡樂。
樂莫樂於新相知，美人一笑回春姿。
四方本是丈夫事，安用一生無别離。
東湖新竹
作者：陸游
朝代：宋

插棘編籬謹護持，養成寒碧映淪漪。
清風掠地秋先到，赤日行天午不知。
解籜時聞聲簌簌，放梢初見葉離離。
官閑我欲頻來此，枕簟仍教到處隨。
東窗
作者：陸游
朝代：宋

臘近寒何薄，秋衣著尚宜。
年光祈雪見，節物賣燈知。
川日初沉後，樓鐘欲動時。
東窗對兒子，聊與細論詩。
東窗
作者：陸游
朝代：宋

萱草石榴相續開，數枝晚筍破蒼苔。
背人紅練穿林去，直是無情不再來。
東窗偶書二首·其一
作者：陸游
朝代：宋

東窗終日靜愔愔，消盡平生幻妄心。
秋氣未催群木脫，者懷先感百蟲吟。
屏風疊邃思廬阜，冠子峰高憶少林。
安得吾身且强健，一藤隨處更幽尋。
東窗偶書二首·其二
作者：陸游
朝代：宋

萬事何曾有速淹，熊蹯魚腹自難兼。
山川置掌猶能取，日月無膠可得黏。
稚子幸堪持几杖，老生元自慣齏鹽。
清晨臨鏡還三嘆，雪頷今年無處添。
東窗四首·其一
作者：陸游
朝代：宋

九折危途寸步艱，至今回首尚心寒。
元來自有安身處，茆屋三間似海寬。
東窗四首·其三
作者：陸游
朝代：宋

俗事紛紛意不攄，兀如頭垢念爬梳。
東窗且復焚香坐，閑看微雲自卷舒。
東窗四首·其二
作者：陸游
朝代：宋

才薄常爲世俗輕，還山力不給躬耕。
即今贏得都無事，袖手東窗聽雨聲。
東窗四首·其四
作者：陸游
朝代：宋

寂寂東窗午夢殘，更堪春雨作春寒。
蠻童未報煎茶熟，一卷南華枕上看。
東窗小酌二首·其一
作者：陸游
朝代：宋

烏帽翩僊白苧凉，東窗隨事具杯觴。
流年不貸世人老，造物能容吾輩狂。
藤葉成陰山鳥下，檜花滿地蜜蜂忙。
何人畫得農家樂，咿軋繅車隔短牆。
東窗小酌二首·其二
作者：陸游
朝代：宋

市塵遠不到林塘，嫩暑軒窗晝漏長。
蠶妾趁時爭鹽繭，農夫得雨正移秧。
徒行有客驚頑健，爛醉無人笑老狂。
却掩庵門徑投枕，鼾聲雷起撼藜床。
東窗獨坐書懷
作者：陸游
朝代：宋

秋豪外物不關心，竹塢梅村惜未深。
蓬戶夜凉燈煜爚，盆山雨潤木蕭森。
潔齋入靜三熏沐，宴坐降魔七縱擒。
但恨圖書闕調護，不勝鼠嚙與蟲侵。
東窗遣興
作者：陸游
朝代：宋

東窗徙倚當閑遊，水長池魚自滿溝。
花氣襲人渾欲醉，鳥聲喚客又成愁。
百年光景輸欹枕，萬里風烟入倚樓。
欲寫烏絲還懶去，詩名老去判悠悠。
東窗遣興三首·其一
作者：陸游
朝代：宋

巷陌過從少，園林景物新。
群魚時戲藻，馴雉每依人。
映戶槐陰密，堆盤麥餌珍。
殘春又陳迹，撫事一傷神。
東窗遣興三首·其三
作者：陸游
朝代：宋

夏淺清陰滿，村深白日長。
言多思寂默，酒醒悔猖狂。
老馬漫知路，鈍錐寧出囊。
此翁真耄矣，懶放亦何傷。
東窗遣興三首·其二
作者：陸游
朝代：宋

巾屨長閑客，簾櫳薄暑天。
巢空重乳燕，葉密未鳴蟬。
壺箭看多算，圖書理斷編。
悠然已日夕，却上采菱船。
東籬三首·其一
作者：陸游
朝代：宋

東籬深僻懶衣裳，書卷縱橫雜藥囊。
無吏徵租終日睡，得錢沽酒一春狂。
新營茅舍軒窗靜，旋煮山蔬匕筯香。
戲集句圖書素壁，本來無事却成忙。
東籬三首·其三
作者：陸游
朝代：宋

東偏隙地作疏籬，遇興無非一笑時。
陪客投壺新罰酒，與兒鬭草又輸詩。
山桃溪杏栽俱活，藥鑱漁竿動自隨。
家事猶令罷關白，固應黜陟不曾知。
東籬三首·其二
作者：陸游
朝代：宋

漫道深居晝掩關，東籬栽接不曾閑。
每因清夢遊敷水，自覺前身隱華山。
花發時時携綠酒，客來往往羨朱顔。
藥爐安著猶無地，擬展茅茨一兩間。
東籬雜書四首·其一
作者：陸游
朝代：宋

芳草初侵路，青梅已破枝。
雨來鳩逐婦，日出雉求雌。
莽莽江湖遠，悠悠歲月移。
老人觀物化，隠几獨多時。
東籬雜書四首·其三
作者：陸游
朝代：宋

老厭人間事，閑知造物功。
草生三徑綠，花發一窗紅。
幽境囂塵外，流年嘯傲中。
所嗟儕輩盡，論舊只春風。
東籬雜書四首·其二
作者：陸游
朝代：宋

桃李成塵土，來禽始著花。
病夫猶枕上，春事又天涯。
巷陌鞦韆夢，簾櫳燕子家。
野僧來問訊，强把半甌茶。
東籬雜書四首·其四
作者：陸游
朝代：宋

身與春俱老，愁隨日漸長。
簾櫳聽語燕，澗谷擷幽芳。
酒榼常從後，詩囊亦在傍。
閑行無定處，隨意據胡床。
東籬雜題五首·其一
作者：陸游
朝代：宋

終日在東籬，清和適此時。
鶯聲如妒夢，花氣欲撩詩。
愛客茶新碾，留僧飯別炊。
流年隨手過，不覺近期頤。
東籬雜題五首·其三
作者：陸游
朝代：宋

昨日一花坼，今朝一草生。
深林鳩婦聒，高棟燕巢成。
熟果簷間墮，殘書枕畔橫。
庵居澹無事，作意領新晴。
東籬雜題五首·其二
作者：陸游
朝代：宋

深居遠悔吝，簡事養精神。
曳杖一蕭散，待茶時欠伸。
風生叢竹嘯，露坼野花新。
自作東籬後，經旬不過鄰。
東籬雜題五首·其五
作者：陸游
朝代：宋

溝聲流激激，籬影立疏疏。
平旦來澆藥，臨昏尚看魚。
比鄰怪疏索，風月伴躊躇。
安得王摩詰，憑渠畫草廬。
東籬雜題五首·其四
作者：陸游
朝代：宋

南陌歸雖久，東籬興又新。
無求覺身貴，好儉失家貧。
引水常終日，栽花又過春。
桃源不須覓，已是葛天民。
東西家
作者：陸游
朝代：宋

東家雲出岫，西家籠半山。
西家泉落澗，東家鳴佩環。
相對籬數掩，各有茆三間。
芹羹與麥飯，日不廢往還。
兒女若一家，雞犬意自閑。
我亦思卜鄰，餘地君勿慳。
東軒
作者：陸游
朝代：宋

僻巷地無喧，閑人慮不煩。
刺舟回北渚，岸幘倚東軒。
乳鵲行苔徑，馴麞觸筍藩。
作勞憐野老，喚取倒清樽。
東軒
作者：陸游
朝代：宋

榴花零落滿蒼苔，薝蔔忘憂亦已開。
湖海片帆先已具，少安無躁待秋來。
東軒
作者：陸游
朝代：宋

終日在東廂，閑消百刻香。
一枰分黑白，雙硯列朱黄。
荷氣侵簾馥，桐陰覆井凉。
前知今夕夢，孤榜上瀟湘。
東軒花時將過感懷二首·其一
作者：陸游
朝代：宋

小軒風月得婆娑，盡付流年與嘯歌。
細數一春今過半，正令百歲亦無多。
還家常恐難全璧，閱世深疑已爛柯。
只欲閉門搘倦枕，晚風無奈落花何。
東軒花時將過感懷二首·其二
作者：陸游
朝代：宋

社雨晴時燕子飛，園林何許覓芳菲。
江山良是人誰在，天地無私春又歸。
殘史有期成汗簡，修門即日挂朝衣。
人生念念皆堪悔，敢效淵明嘆昨非。
東郊飲村酒大醉後作
作者：陸游
朝代：宋

丈夫無苟求，君子有素守。
不能垂竹帛，正可死隴畆。
邯鄲枕中夢，要是念所有。
持枕與農夫，亦作此夢否。
今朝櫟林下，取醉村市酒。
未敢羞空囊，爛漫詩千首。
東鄰築舍與兒輩訪之爲小留
作者：陸游
朝代：宋

甲第潭潭莫羨渠，窮人從昔愛吾廬。
茆茨新潔嗟何欠，鄰里追隨故不疏。
甕醤芬香盤早兔，臼韲珍釅膾寒魚。
年豐日有攜尊興，家乘從今不一書。
東門外遍歴諸園及僧院觀逰人之盛
作者：陸游
朝代：宋

馬上哦詩畫醉鞭，東城南陌去翩翩。
微風蹙水魚鱗浪，薄日烘雲卵色天。
隔屋鳩鳴閑院落，争門花簇小輜軿。
病來久已疏杯酌，春物撩人又破禪。
東關二首·其一
作者：陸游
朝代：宋

天華寺西艇子横，白蘋風細浪紋平。
移家只欲東關住，夜夜湖中看月生。
東關二首·其一
作者：陸游
朝代：宋

路入東關物象奇，角巾老子曵笻枝。
蠶如黑蟻桑生後，秧似青鍼水滿時。
穿市不嫌微雨濕，過谿翻喜壊橋危。
當年野店題詩處，又典春衣具午炊。
東關二首·其二
作者：陸游
朝代：宋

烟水蒼茫西復東，扁舟又繫柳陰中。
三更酒醒殘燈在，卧聴蕭蕭雨打篷。
東關二首·其二
作者：陸游
朝代：宋

雲蹙魚鱗襯夕陽，放翁繫纜水雲鄉。
一笻疾步人驚健，斗酒高歌自笑狂。
風暖市樓吹絮雪，蠶生村舍采桑黄。
東阡南陌無窮樂，底事隨人作許忙。
東陽觀酴醿
作者：陸游
朝代：宋

福州正月把離杯，已見酴醿壓架開。
吳地春寒花漸晚，北歸一路摘香來。
東陽道中
作者：陸游
朝代：宋

風欹烏帽送輕寒，雨點春衫作碎斑。
小吏知人當著句，先安筆硯對溪山。
東陽郭希呂呂子益送酒
作者：陸游
朝代：宋

山崦尋香得早梅，園丁又報水仙開。
獨醒坐看兒孫醉，虛負東陽酒擔來。
東齋
作者：陸游
朝代：宋

著脚紅塵已恨深，便應畢世住山林。
貴人自作宣明面，老子曾聞正始音。
議論坐狂當永棄，簿書緣病復難任。
東齋幽寂憑誰畫，開幔床横一素琴。
東齋偶書
作者：陸游
朝代：宋

華髮蕭蕭不滿簪，強扶衰病著朝衫。
寒廳靜似阿蘭若，佳客少于優缽曇。
詩酒放懷窮亦樂，文移肆罵老難堪。
棄官若遂飄然計，不死揚州死劍南。
東齋夜興
作者：陸游
朝代：宋

山城殘角伴疏鐘，擁褐頽然一病翁。
紙帳燈明蹙龜甲，銅瓶火熟起松風。
雨来尤覺睡味美，酒後不知愁思空。
忽憶江湖泊船夜，號鳴避弋閙群鴻。
東齋雜書十二首·其一
作者：陸游
朝代：宋

吾廬雖甚陋，窗扉亦疏明。
開卷冬日暖，曲肱暑風清。
昨日一鳥鳴，今日一木榮。
欣然與之接，悲慨何由生。
東齋雜書十二首·其一〇
作者：陸游
朝代：宋

藥與疾相當，何恙不能已。
良醫善用藥，疾去藥亦止。
晨晡節飲食，勞佚時卧起。
藉臼米長生，耄期直易爾。
東齋雜書十二首·其一一
作者：陸游
朝代：宋

養生有妙理，省事與寡言。
于此能力守，眾說皆其藩。
擾擾斲汝本，譊譊傷汝魂。
要當俱置之，息深踵自溫。
東齋雜書十二首·其一二
作者：陸游
朝代：宋

學者學聖人，斯須不容苟。
百年樂簞瓢，千載仰山斗。
家庭盛弦誦，父子相師友。
但令書種存，勿愧耕壟畝。
東齋雜書十二首·其七
作者：陸游
朝代：宋

區芋常願雨，秧菜常願晴。
吾兒行渡江，晨起愁風生。
人生各徇私，夫豈造物情。
孰能均此意，萬里皆春耕。
東齋雜書十二首·其三
作者：陸游
朝代：宋

負負無可言，上上不須說。
天壤大如許，我獨身孑孑。
苟合不可爲，萬事聽瓦裂。
年登麥飯足，得酒且勤啜。
東齋雜書十二首·其九
作者：陸游
朝代：宋

藝花恨不茂，薙草欲其盡。
心常墮貪愛，否則近殘忍。
蝶網猶翩翾，蚓斷更菌蠢。
君其等觀之，何者非可閔。
東齋雜書十二首·其二
作者：陸游
朝代：宋

吾貧無時醒，日月忽遄邁。
空林春采葚，荒壟秋種稗。
孤學有自來，饑死奚足怪。
著書充棟宇，一字不肯賣。
東齋雜書十二首·其五
作者：陸游
朝代：宋

下帷聽雨聲，開戶延月色。
霏霏半篆香，湛湛一池墨。
徐行舒血脈，危坐學踵息。
吾聞諸先賢，養生莫如嗇。
東齋雜書十二首·其八
作者：陸游
朝代：宋

吾居魚鱉鄉，戒食兼鮮薧。
雞鶩以御客，乃者亦一掃。
區區仁愛心，殆可質蒼昊。
物情豈遠哉，我亦吝肝腦。
東齋雜書十二首·其六
作者：陸游
朝代：宋

門低不通車，室隘劣容膝。
掩脛無全衣，作字用挫筆。
親朋孰可望，門內自相恤。
一笑語吾兒，汝馭未須叱。
東齋雜書十二首·其四
作者：陸游
朝代：宋

有客可劇談，有酒可盡醉。
老夫老更窮，終日惟坐睡。
既無客款門，酒亦未易致。
頹然北窗下，兀兀有餘味。
松下縱筆四首·其一
作者：陸游
朝代：宋

自掃松陰寄醉眠，龍吟虎嘯滿霜天。
却思初到人間世，似是唐堯丙子年。
松下縱筆四首·其三
作者：陸游
朝代：宋

種玉餐芝術不傳，金丹下手更茫然。
陶公妙訣吾曾受，但聽松風自得仙。
松下縱筆四首·其二
作者：陸游
朝代：宋

老不能閑莫笑予，五千言豈世間書。
青松折取當麈尾，爲子試談天地初。
松下縱筆四首·其四
作者：陸游
朝代：宋

髯龍夭矯欲飛去，百尺蒼藤羅絡之。
應笑此翁才不進，故將老氣起吾詩。
松滋小酌
作者：陸游
朝代：宋

西遊六千里，此地最凄涼。
騷客久埋骨，巴歌猶斷腸。
風聲撼雲夢，雪意接瀟湘。
萬古茫茫恨，悠然付一觴。
松風
作者：陸游
朝代：宋

半嶺松風破睡時，起看山月倚笻枝。
縱横滿地髯龍影，盡是當年手自移。
松驥行
作者：陸游
朝代：宋

驥行千里亦何得，垂首伏櫪終自傷。
松閲千年棄澗壑，不如殺身扶明堂。
士生抱材願少試，誓取燕趙歸君王。
閉門高臥身欲老，聞鷄相蹴涕数行。
正令吚嚶死床簀，豈若横身當戰場。
半酣浩歌聲激烈，車輪百轉盤愁腸。
枕上
作者：陸游
朝代：宋

世間命薄有誰如，僵卧空山夢亦孤。
三尺窗前燈半死，萬重雲外雁相呼。
久貧僅守殘書笈，未死猶須幾酒壺。
趣辦一棺那得緩，古人四十揣頭顱。
枕上
作者：陸游
朝代：宋

呼兒初夜上門關，怕冷貪眠自笑孱。
月色橫分窗一半，秋聲正在樹中間。
暮年不復樽前樂，浮世無如枕上閑。
鍊句未安姑棄置，明朝追記尚班班。
枕上
作者：陸游
朝代：宋

嗈嗈初聽雁南征，喔喔俄聞雞一鳴。
夢境往來雙隻堠，宦途興廢短長檠。
何由生計裁能足，不願人間過取名。
飯軟茶甘吾事了，但愁無酒酌公榮。
枕上
作者：陸游
朝代：宋

夜雨一再作，燈前獨詠詩。
影看孤鶴瘦，吟答斷蛩悲。
幽夢悠然覺，清笳何足吹。
殘年猶幾日，已矣愧明時。
枕上
作者：陸游
朝代：宋

守書眼欲闇，投枕乃瞭然。
兒曹戒曳履，相語翁正眠。
豈知擁敗褐，炯如寒魚鰥。
少時笑老人，其事今好還。
蕭蕭雙白鬢，忽忽七十年。
豈惟老態出，已覺衰病纒。
白晝尚便静，況此清夜闌。
妙處殆難名，睡與不睡間。
枕上
作者：陸游
朝代：宋

小疾知閑樂，微凉與睡宜。
瞢騰如欲覺，展轉復多時。
四壁人聲寂，疏簾日影移。
詩囊與藥裹，一步不相離。
枕上
作者：陸游
朝代：宋

枕上三更雨，天涯萬里遊。
蟲聲憎好夢，燈影伴孤愁。
報國計安出，滅胡心未休。
明年起飛將，更試北平秋。
枕上
作者：陸游
朝代：宋

熒熒地爐火，煮藥土床前。
高帝老朝士，長安舊少年。
松高露時滴，城遠鼓猶傳。
拋擲百年事，且安殘夜眠。
枕上
作者：陸游
朝代：宋

病叟少安枕，驚禽無穩棲。
慵占賈誼鵩，空感祖生雞。
野勢風號北，窗痕月過西。
元非破賊手，只合架牛犁。
枕上
作者：陸游
朝代：宋

窗紙蕭蕭印月痕，數聲新雁過江村。
孤愁不與夢俱斷，羸老豈知身尚存。
世事萬端歸蠹簡，秋風百感集清樽。
荷鋤家圃知何憾，猶勝生求入玉門。
枕上
作者：陸游
朝代：宋

簷角查查鵲語輕，窗櫺澹澹日痕生。
清愁不逐爐香散，旋啜寒韲解宿酲。
枕上
作者：陸游
朝代：宋

紗幮竹簟不勝清，卧看殘缸翳復明。
兩樹梧桐鳴急雨，一林鴝鵒噪疏更。
靜無狂蝶妨幽夢，懶有群鷗責舊盟。
待旦欲尋梅市路，小舟先向步頭橫。
枕上
作者：陸游
朝代：宋

迢遞孤村夜，凄凉半篆香。
懷人悲夢短，聽雨怯更長。
有術乾盤汞，無方掃鬢霜。
高吟擬排悶，吟罷更倀倀。
枕上
作者：陸游
朝代：宋

送盡小窗月，數殘孤戍更。
清詩時自至，幽夢久方成。
衣杵斷還續，燈花落復生。
細衾剩得暖，紙帳不知明。
枕上
作者：陸游
朝代：宋

鐘鼎初何有，山林亦足雄。
行思絕大幕，歸但醉新豐。
雁過荒寒外，燈殘寂寞中。
蒼顔無鏡對，那覺是衰翁。
枕上
作者：陸游
朝代：宋

風竹無時靜，月窗終夜明。
時時聽驚鵲，一一數殘更。
吳楚民猶困，燕齊虜未平。
功名天所命，吾志固難成。
枕上
作者：陸游
朝代：宋

香冷燈昏夢自驚，清愁冉冉带餘酲。
夜長誰作幽人伴，惟是蛩聲與月明。
枕上二首·其一
作者：陸游
朝代：宋

殘燈熠熠露螢明，落葉蕭蕭寒雨聲。
堪笑衰翁睡眠少，小詩常向此時成。
枕上二首·其一
作者：陸游
朝代：宋

青絲玉井轆轤聲，露葉風枝鵯鵊鳴。
造物未容閑到死，又從枕上得詩情。
枕上二首·其二
作者：陸游
朝代：宋

冥冥梅雨暗江天，汗浹衣裳失夜眠。
商略明朝當少霽，南簷風珮已鏘然。
枕上二首·其二
作者：陸游
朝代：宋

斷香猶在夢初回，燈似孤螢闔復開。
怪底詩情清徹骨，數聲新雁枕邊來。
枕上作
作者：陸游
朝代：宋

一室幽幽夢不成，高城傳漏過三更。
孤燈無焰穴鼠出，枯葉有聲鄰犬行。
壯日自期如孟博，殘年但欲慕初平。
不然短楫棄家去，萬頃松江看月明。
枕上作
作者：陸游
朝代：宋

寒夜卧林廬，蕭然適有餘。
蟲悲號壊壁，燈暗守殘書。
養拙天知我，安貧老似初。
雖非漆園吏，也作蝶蘧蘧。
枕上作
作者：陸游
朝代：宋

謝事還家一老農，悠然高卧聽晨舂。
雖無客共樽中酒，何至僧鳴飯後鐘。
采若未能浮楚澤，思鱸猶欲釣吳松。
自餘萬事慵開眼，知結宗門案幾重。
枕上作
作者：陸游
朝代：宋

龍鍾七十豈前期，矮帽枯筇與老宜。
愁得酒卮如敵國，病須書卷作良醫。
登山筋力雖猶健，閉戶工夫頗自奇。
今日快情春睡足，卧聽簷鳥語多時。
枕上作二首·其一
作者：陸游
朝代：宋

水漲池新滿，山寒屋儘低。
愁多憎夜雨，睡少喜晨雞。
社肉初分胙，春蕪已再犁。
明朝尋父老，不怕蹋街泥。
枕上作二首·其一
作者：陸游
朝代：宋

無地容錐四壁空，浩然亦未愴途窮。
夢回倦枕燈殘後，詩在空階雨滴中。
徂歲易成雙鬢禿，故人難復一樽同。
唐安萬里音塵絕，誰爲寒沙問斷鴻。
枕上作二首·其二
作者：陸游
朝代：宋

山雨蕭蕭過，沙泉咽咽流。
夢中無遠道，醉裏失孤愁。
貧賣相如騎，寒思季子裘。
兒童報新霽，裹飯出閑遊。
枕上作二首·其二
作者：陸游
朝代：宋

蕭蕭白髮卧扁舟，死盡中朝舊輩流。
萬里關河孤枕夢，五更風雨四山秋。
鄭虔自笑窮耽酒，李廣何妨老不侯。
猶有少年風味在，吳箋著句寫清愁。
枕上作時聞臨海四明皆大水
作者：陸游
朝代：宋

撫枕時時猶嘆欷，阨窮已極畏兇饑。
雨聲淅瀝孤齋冷，客夢蕭條萬里歸。
山邑風雷移蜃穴，海城水潦半民扉。
如雲秋稼方相賀，一飽還憂與願違。
枕上偶成
作者：陸游
朝代：宋

放臣不復望修門，身寄江頭黄葉村。
酒渴喜聞疏雨滴，夢回愁對一燈昏。
河潼形勝寧終棄，周漢規模要細論。
自恨不如雲際雁，南來猶得過中原。
枕上偶賦
作者：陸游
朝代：宋

初夏暑猶薄，紗幮怯夜深。
孤螢入窗罅，斜月下牆陰。
靜養觀書眼，窮悲濟世心。
吾衰亦久矣，徂歲苦駸駸。
枕上口占
作者：陸游
朝代：宋

白首區區道未明，故山悔不蚤歸耕。
勇如搏虎但堪笑，學似累棋那易成。
殘雨墮簷時一滴，老雞棲樹已三鳴。
村居孤寂知何憾，兩耳猶勝聽市聲。
枕上口占三首·其一
作者：陸游
朝代：宋

五十年前詩酒身，山陰風月尚如新。
閑愁已是無闌障，一枕春寒更惱人。
枕上口占三首·其三
作者：陸游
朝代：宋

五十年間萬事空，懶將白髮對青銅。
故人只有桃花在，惆悵無情一夜風。
枕上口占三首·其二
作者：陸游
朝代：宋

蹋雨敲門覓季夷，襞箋同和仲高詩。
回思五十年前事，恰似今宵夢裏時。
枕上感懷
作者：陸游
朝代：宋

五更攬轡山路長，老大誦書聲琅琅。
古人已死心則在，度越秦漢窺虞唐。
三更投枕窗月白，老夫哦詩聲嘖嘖。
淵源雅頌吾豈敢，屈宋藩籬或能測。
一代文章誰汝數，老不能閑真自苦。
君王雖賞于蒍于，無奈宮中須羯鼓。
枕上聞布穀聲
作者：陸游
朝代：宋

老去惟思日月遲，更堪青鬢總成絲。
無端催取流年去，最恨溪頭布穀兒。
枕上聞急雨二首·其一
作者：陸游
朝代：宋

枕上雨聲如許奇，殘荷叢竹共催詩。
喚回二十三年夢，燈火雲安驛裏時。
枕上聞急雨二首·其二
作者：陸游
朝代：宋

酒病羈愁一洗空，長歌高枕雨聲中。
傳聞溪港深三尺，明日扁舟處處通。
枕上聞禽聲
作者：陸游
朝代：宋

屏掩輕寒酒半消，斷香殘夢兩無憀。
開年春意遽如許，破曉一聲婆餅焦。
枕上聞雨聲
作者：陸游
朝代：宋

小雨廉纖不濡土，忽聞簷溜喜無窮。
斷知不作西山餓，多稼如雲在眼中。
枕上聞風鈴二首·其一
作者：陸游
朝代：宋

毒暑今年倍故常，蟁聲四合欲舁床。
老人不辦摇團扇，靜聽風鈴意已凉。
枕上聞風鈴二首·其二
作者：陸游
朝代：宋

流汗沾衣熱不勝，饞蚊乘勢更縱橫。
夢回忽覺南風起，時聽錚然一兩聲。
枕上述夢
作者：陸游
朝代：宋

江湖送老一漁舟，清夢猶成塞上遊。
生馬駒馳鐵蹏踠，古鐃歌奏錦衣褠。
玉關雪急傳烽火，青海雲開見戍樓。
白首不侯非所恨，咿嚶床簀死堪羞。
林亭書事二首·其一
作者：陸游
朝代：宋

吏退林亭夏日長，烏紗白紵自生涼。
遶簷密葉帷三面，覆水青萍錦一方。
約束蠻僮收藥富，催呼稚子曬書忙。
平生幽事還拈起，未覺巴山異故鄉。
林亭書事二首·其二
作者：陸游
朝代：宋

期會文書日日忙，偷門聊得臥方床。
花藏密葉多時在，風度疏簾特地涼。
野艇空懷菱蔓滑，冰盆誰弄藕絲長。
角聲喚起東歸夢，十里平湖一草堂。
林居秋日
作者：陸游
朝代：宋

桔槔引水繞荒畦，病卧蝸廬不厭低。
小聚數家秋靄裏，平波千頃夕陽西。
亭皋草木猶葱蒨，天上風雲已慘凄。
逋負如山炊米盡，終年枉是把鉏犁。
林間書意二首·其一
作者：陸游
朝代：宋

三三兩兩市船回，水際柴門尚未開。
垂綠筍梢風正惡，弄黄梅子雨初來。
紅螺杯小傾花露，紫玉池深貯麝煤。
領取林間閑富貴，向來誤計伴鄒枚。
林間書意二首·其二
作者：陸游
朝代：宋

小山草木一窗秋，團扇江山萬里愁。
不讀狐書真僻學，未登鬼籙且閑遊。
少隨官牒嗟無策，晚脫朝衫喜自由。
半嶺嘯聲驚阮籍，要知天下有高流。
果州驛
作者：陸游
朝代：宋

驛前官路堠纍纍，嘆息何時送我歸。
池館鶯花春漸老，窗扉燈火夜相依。
孤鸞怯舞愁窺鏡，老馬貪行強受鞿。
到處風塵常撲面，豈惟京洛化人衣。
枯菊
作者：陸游
朝代：宋

龍山落帽未多時，陳迹依然使我悲。
粲粲菊花何似好，階前惟見束枯枝。
枯菊二首·其一
作者：陸游
朝代：宋

翠羽金錢夢已闌，空餘殘蕊抱枝乾。
紛紛輕薄隨流水，黄與姚花一樣看。
枯菊二首·其二
作者：陸游
朝代：宋

積雪嚴霜轉眼空，春回無處不春風。
欲知造物無窮妙，但看萱根與菊叢。
柯山道上作
作者：陸游
朝代：宋

道路如繩直，郊園似砥平。
山爲翠螺踊，橋作彩虹明。
午酌金丸橘，晨炊玉粒粇。
江村好時節，及我疾初平。
柯橋客亭二首·其一
作者：陸游
朝代：宋

小市初晴已過春，朱櫻青杏一番新。
灞陵老子無人識，暫借郵亭整角巾。
柯橋客亭二首·其二
作者：陸游
朝代：宋

梅子生仁燕護雛，遶簷新葉緑扶疏。
朝来酒興不可耐，買得釣船雙鱖魚。
柳
作者：陸游
朝代：宋

春來無處不春風，偏在湖橋柳色中。
看得淺黄成嫩綠，始知造物有全功。
柳二首·其一
作者：陸游
朝代：宋

楊柳春風綠萬條，憑鞍一望已魂消。
當年鳳集城邊路，曾愛纖纖拂畫橋。
柳二首·其二
作者：陸游
朝代：宋

西園雨打杏花稀，便面章臺事已非。
只恐無情堤上柳，又將風絮送春歸。
柳林酒家小樓
作者：陸游
朝代：宋

桃花如燒酒如油，緩轡郊原當出遊。
微倦放教成午夢，宿酲留得伴春愁。
遠途始悟乾坤大，晚節偏驚歲月遒。
記取晴明果州路，半天高柳小青樓。
柳梢青
作者：陸游
朝代：宋

十載江湖，行歌沽酒，不到京華。底事翩然，長亭菸草，衰鬢風沙。憑高目斷天涯。細雨外、樓臺萬家。只恐明朝，一時不見，人共梅花。
柳梢青
作者：陸游
朝代：宋

錦裡繁華。環宮故邸，疊萼奇花。俊客妖姬，爭飛金勒，齊駐香車。何須幕障幃遮。寶杯浸、紅雲瑞霞。銀燭光中，清歌聲裡，休恨天涯。
柳橋
作者：陸游
朝代：宋

村路初晴雪作泥，經旬不到小橋西。
出門頓覺春來早，柳染輕黄已蘸溪。
柳橋晚眺
作者：陸游
朝代：宋

小浦聞魚躍，橫林待鶴歸。
閑雲不成雨，故傍碧山飛。
柳橋秋夕
作者：陸游
朝代：宋

柳疏橋盡見，水落路全通。
衣杵家家月，漁舟浦浦風。
眼明無俗物，步蹇有枯筇。
野逸誰能那，悠然西復東。
柳橋秋夜
作者：陸游
朝代：宋

帝青萬里月輪孤，掃盡浮雲一點無。
正是吾廬秋好夜，上橋渾不要人扶。
柴懷叔殿院世綵堂
作者：陸游
朝代：宋

卷服貂冠世間有，榮悴紛紛翻覆手。
不如御史老莱衣，世綵堂中奉春酒。
北斗爲觴山作豆，鳳竹鸞絲太中壽。
今年宗祀降恩綸，太中拜前公拜後。
嗚呼人誰無父母，盛事有及公家否。
萬鍾苦晚三釜薄，人生此恨十八九。
我欲殺青書孝友，愧非太史馬牛走。
聖朝若遣采詩官，尚可爲公圖不朽。
柴門
作者：陸游
朝代：宋

寂寞柴門不徹扃，槐花細細糝空庭。
晚梅摘得鹽供飣，濁酒沽來草塞瓶。
病已廢耕拋襏襫，閑猶持釣愛笭箵。
經旬莫恨無來客，交舊疏如欲旦星。
栽牡丹
作者：陸游
朝代：宋

携鋤庭下斸蒼苔，墨紫鞓紅手自栽。
老子龍鍾逾八十，死前猶見幾回開。
桃源
作者：陸游
朝代：宋

木缺橋横一徑微，斷烟殘靄晚霏霏。
十年勌客明雙眼，五月遊人換夾衣。
翠峽束成寒練靜，蒼崖濺落素鮫飛。
爾來自笑癡頑甚，著處吟哦不記歸。
桐廬縣泛舟東歸
作者：陸游
朝代：宋

桐江艇子去乘月，笠澤老翁歸放慵。
一尺輪囷霜蟹美，十分瀲灧社醅濃。
宦遊何啻路九折，歸臥恨無山萬重。
醉裏試吹蒼玉笛，爲君中夜舞魚龍。
桐江哲上人以端硯遺子聿纔寸餘而質甚奇天將雨輒先流甕予爲效宛陵先生體作詩一首
作者：陸游
朝代：宋

吾兒得巖硯，其徑甫踰寸。
奇哉掌握物，乃有琮璧潤。
器寶備才德，初不以形論。
汝能志山林，懷之可嘉遯。
桐江行
作者：陸游
朝代：宋

我来桐江今幾時，面骨崢嶸鬢如雪。
怒嗔不復有端緒，讒謗何曾容辨說。
十年山棲却火食，釀桂餐芝自芳潔。
作官一飽仰紅腐，坐對盤飱常嘔噎。
雪晴宿戒南山遊，剩要賦詠臨清流。
將行復輟却退坐，臺符吏牘令人愁。
胸中崔嵬向誰吐，獨立憑高時自語。
文章當以氣爲主，無怪今人不如古。
梅
作者：陸游
朝代：宋

若耶溪頭春意慳，梅花獨秀愁空山。
逢時决非桃李輩，得道自保冰雪顔。
僊去要令天下惜，折來聊伴放翁閑。
人中商略誰堪比，千載夷齊伯仲間。
梅二首·其一
作者：陸游
朝代：宋

三十三年舉眼非，錦江樂事祇成悲。
溪頭忽見梅花發，恰是青羊宮裏時。
梅二首·其二
作者：陸游
朝代：宋

俗事常妨把一杯，等閑開過小園梅。
自傷惟有尋春夢，百舌無情又喚回。
梅僊塢小隱
作者：陸游
朝代：宋

綠樹陰陰小嶺西，一翁二子自扶攜。
雨前芳嫩初浮盌，臘脚清醇旋拆泥。
本欲省緣行買餅，未能去殺尚烹雞。
弄橈莫便尋歸路，湖静無風日未低。
梅僊塢花涇觀桃李
作者：陸游
朝代：宋

妖妍天遣占年華，嘆息人間有許花。
十里織成無罅錦，半天留得未殘霞。
欲題直恐無才稱，不見何由信客誇。
醉後又驚春事晚，湖堤烟柳已藏鴉。
梅天
作者：陸游
朝代：宋

稻隴移初遍，梅天澀未晴。
輕陰昏茗色，餘潤咽琴聲。
時傍菱塘立，還尋沙徑行。
杜門終此世，更誓未來生。
梅市
作者：陸游
朝代：宋

小雨長堤古寺西，不容羸馬惜障泥。
時平道路鈴聲少，歲樂坊場酒價低。
烟樹淺深山驛近，野歌斷續客魂迷。
殘軀不料重來此，一首清詩手自題。
梅市
作者：陸游
朝代：宋

梅市柯山小繫船，開篷驚起醉中眠。
橋橫風柳荒寒外，月墮烟鍾縹渺邊。
客思况經孤驛路，詩情又入早秋天。
如今老病知何恨，判斷江山六十年。
梅市
作者：陸游
朝代：宋

沙際人家半掩扉，借炊小住不相違。
水生溪面大魚躍，風定草頭雙蝶飛。
竹院遊僧聞鼓集，烟畦老圃荷鋤歸。
浩然物外真堪樂，回首浮生萬事非。
梅市暮歸
作者：陸游
朝代：宋

老境惟閉門，不與事物接。
時逢佳山水，尚復快登涉。
山程策小蹇，水泛搖短楫。
今茲稅駕地，佳事喜稠疊。
雲生溼行縢，風細掠醉頰。
旅羹芼玉糝，僧飯敷白氎。
葑火煨芋魁，瓦甑炊豆莢。
經行出幽圃，懷抱頗自愜。
枯籬絡丹實，深澗堆黄葉。
白雲橫谷口，綠篠穿山脅。
還家寧迫暮，取路羞徑捷。
何當倚蒲龕，一坐十小劫。
梅市暮歸三山
作者：陸游
朝代：宋

日日蠻童佩一壺，壺乾時亦復村酤。
橫林露塔遠猶見，暮靄籠山淡欲無。
綠浦例憑菰作界，畫橈常遣鷺前驅。
此身元是滄浪客，敢學高人乞鏡湖。
梅市書事
作者：陸游
朝代：宋

羸馬孤愁不可勝，小詩未忍付瞢騰。
一聲客枕江頭雁，數點商船雨外燈。
梅市舟中作
作者：陸游
朝代：宋

漕渠北向小橋通，漸入蒼茫大澤中。
造物將無知我醉，故吹急雨打船篷。
梅市道中二首·其一
作者：陸游
朝代：宋

去去浮官浦，悠悠數客檣。
蓼花低蘸水，楓樹老經霜。
簫鼓迎神鬧，鉏耰下麥忙。
城西小市散，歸艇滿斜陽。
梅市道中二首·其二
作者：陸游
朝代：宋

雨暗山陂路，人喧古渡頭。
廟垣新畫馬，村笛遠呼牛。
買飯諳爭席，迎潮競解舟。
平生苦吟處，又送一年秋。
梅村野人家小憩
作者：陸游
朝代：宋

正遣清詩覓菊栽，穿雲涉水又尋梅。
萬牛不挽新愁去，一鳥還驚午夢回。
老愧逢人說幽憤，窮能隨事學低摧。
江邊漂母何爲者，無食王孫未易哀。
梅花
作者：陸游
朝代：宋

冰崖雪谷木未芽，造物破荒開此花。
神全形枯近有道，意莊色正知無衺。
高堅政要飽憂患，放棄何遽愁荒遐。
移根上苑亦過計，竹籬茅屋真吾家。
平生自嫌亦自許，妙處可識不可誇。
金樽翠杓未免俗，篝火爲試江南茶。
梅花
作者：陸游
朝代：宋

家是江南友是蘭，水邊月底怯新寒。
畫圖省識驚春早，玉笛孤吹怨夜殘。
冷淡合教閑處著，清臞難遣俗人看。
相逢剩作樽前恨，索笑情懷老漸闌。
梅花
作者：陸游
朝代：宋

我與梅花有舊盟，即今白髮未忘情。
不愁索笑無多子，惟恨相思太瘦生。
身世何曾怨空谷，風流正自合傾城。
增冰積雪行人少，試倩羈鴻爲寄聲。
梅花五首·其一
作者：陸游
朝代：宋

造物作梅花，毫髮無遺恨。
楚人稱芳蘭，細看終不近。
梅花五首·其三
作者：陸游
朝代：宋

欲與梅爲友，常憂不稱渠。
從今斷火食，飲水讀僊書。
梅花五首·其二
作者：陸游
朝代：宋

五年作竹梢，十年作梅枝。
九泉子廉子，此語今誰知。
梅花五首·其五
作者：陸游
朝代：宋

江上梅花吐，山頭霜月明。
摩挲古藤杖，三友可同盟。
梅花五首·其四
作者：陸游
朝代：宋

春信今年早，江頭昨夜寒。
已教清徹骨，更向月中看。
梅花六首·其一
作者：陸游
朝代：宋

五十年間萬事非，放翁依舊掩柴扉。
相從不厭閑風月，只有梅花與釣磯。
梅花六首·其三
作者：陸游
朝代：宋

一花兩花春信回，南枝北枝風日催。
爛熳却愁零落近，丁寧且莫十分開。
梅花六首·其二
作者：陸游
朝代：宋

山村梅開處處香，醉插烏巾舞道傍。
飲酒得仙陶令達，愛花欲死杜陵狂。
梅花六首·其五
作者：陸游
朝代：宋

秭歸江頭烟雨昏，客舟夜繫梅花村。
相逢萬里各羈旅，不待猿啼已斷魂。
梅花六首·其六
作者：陸游
朝代：宋

青羊宮前錦江路，曾爲梅花醉十年。
豈知今日尋香處，却是山陰雪夜船。
梅花六首·其四
作者：陸游
朝代：宋

廣寒宮中第一仙，情深不礙韵超然。
勸君莫作兒女態，但向花前傾玉船。
梅花四首·其一
作者：陸游
朝代：宋

老厭紛紛漸鮮歡，愛花聊復客江干。
月中欲與人爭瘦，雪後偷憑笛訴寒。
野艇幽尋驚歲晚，紗巾亂插醉更闌。
尤憐心事凄涼甚，結子青青亦带酸。
梅花四首·其三
作者：陸游
朝代：宋

玄冥行令肅冰霜，牆角疏梅特地芳。
屑玉定煩修月户，堆金難買破天荒。
了知一氣環無盡，坐笑千林凍欲僵。
力量世間誰得似，挽回歲律放春陽。
梅花四首·其二
作者：陸游
朝代：宋

月地雲階暗斷腸，知心誰解賞孤芳。
相逢只怪影亦好，歸去始驚身染香。
渡口耐寒窺淨緑，橋邊凝怨立昏黄。
與卿俱是江南客，剩欲尊前說故鄉。
梅花四首·其四
作者：陸游
朝代：宋

折得名花伴此翁，詩情恰在醉魂中。
高標不合塵凡有，尤物真窮造化功。
霧雨更知仙骨别，鉛丹那悟色塵空。
前身姑射疑君是，問道端須順下風。
梅花已過聞東村一樹盛開特往尋之慨然有感
作者：陸游
朝代：宋

春晚城南十里陂，亭亭獨立見奇姿。
品流不落松竹後，懷抱惟應風月知。
旋拂亂雲成小佇，重攜芳榼卜幽期。
佳人空谷從来事，莫恨桃花笑昔時。
梅花絕句二首·其一
作者：陸游
朝代：宋

幽谷那堪更北枝，年年自分著花遲。
高標逸韵君知否，正在層冰積雪時。
梅花絕句二首·其二
作者：陸游
朝代：宋

萬瓦清霜夜漏殘，小舟斜月過闌干。
老來一事偏堪恨，好看梅時却怕寒。
梅花絕句六首·其一
作者：陸游
朝代：宋

幾年不到合江園，說著當時已斷魂。
只有梅花知此恨，相逢月底却無言。
梅花絕句六首·其三
作者：陸游
朝代：宋

聞道梅花坼曉風，雪堆遍滿四山中。
何方可化身千億，一樹梅前一放翁。
梅花絕句六首·其二
作者：陸游
朝代：宋

當年走馬錦城西，曾爲梅花醉似泥。
二十里中香不斷，青羊宮到浣花溪。
梅花絕句六首·其五
作者：陸游
朝代：宋

亂簪桐帽花如雪，斜挂驢鞍酒滿壺。
安得丹青如顧陸，憑渠畫我夜歸圖。
梅花絕句六首·其六
作者：陸游
朝代：宋

紅梅過後到緗梅，一種春風不並開。
造物無心還有意，引教日日放翁來。
梅花絕句六首·其四
作者：陸游
朝代：宋

小亭終日倚闌干，樹樹梅花看到殘。
只怪此翁常謝客，元來不是怕春寒。
梅花絕句十首·其一
作者：陸游
朝代：宋

凜凜冰霜晨，皎皎風月夜。
南山有飛仙，來結尋梅社。
梅花絕句十首·其一
作者：陸游
朝代：宋

空谷佳人洛浦仙，洗粧真態更嬋娟。
廣平莫倚心如鐵，撩起清愁又破禪。
梅花絕句十首·其一〇
作者：陸游
朝代：宋

今年真負此花時，醉帽何曾插一枝。
漸老情懷多作惡，不堪還作送梅詩。
梅花絕句十首·其一〇
作者：陸游
朝代：宋

山月縞中庭，幽人酒初醒。
不是怯清寒，愁蹋梅花影。
梅花絕句十首·其七
作者：陸游
朝代：宋

吾州古梅舊得名，雲蒸雨漬緑苔生。
一枝只好儈窗看，莫售千金入鳯城。
梅花絕句十首·其七
作者：陸游
朝代：宋

清霜徹花骨，霜重花欲折。
我知造物意，遣子世味絕。
梅花絕句十首·其三
作者：陸游
朝代：宋

折得梅花愧滿顔，文書堆案正如山。
輸君一覺翛然夢，長在清泉白石間。
梅花絕句十首·其三
作者：陸游
朝代：宋

錦城梅花海，十里香不斷。
醉帽插花歸，銀鞍萬人看。
梅花絕句十首·其九
作者：陸游
朝代：宋

南村花己繁，北塢殊未動。
更賖一月期，待我醉春甕。
梅花絕句十首·其九
作者：陸游
朝代：宋

池館登臨雪半消，梅花與我兩無聊。
青羊宮裏應如舊，腸斷春風萬里橋。
梅花絕句十首·其二
作者：陸游
朝代：宋

憶昔西戍日，夜宿僊人原。
風吹野梅香，夢繞江南村。
梅花絕句十首·其二
作者：陸游
朝代：宋

月中疏影雪中香，只爲無言更斷腸。
曾與詩翁定花品，一丘一壑過姚黄。
梅花絕句十首·其五
作者：陸游
朝代：宋

蘭荃古所貴，梅乃晚見稱。
盛衰各有時，類非人力能。
梅花絕句十首·其五
作者：陸游
朝代：宋

蜀王小苑舊池臺，江北江南萬樹梅。
只怪朝來歌吹閙，園官已報五分開。
梅花絕句十首·其八
作者：陸游
朝代：宋

士窮見節義，木槁自芬芳。
坐回萬物春，賴此一點香。
梅花絕句十首·其八
作者：陸游
朝代：宋

探春歲歲在天涯，醉裏題詩字半斜。
今日谿頭還小飲，冷官不禁看梅花。
梅花絕句十首·其六
作者：陸游
朝代：宋

子欲作梅詩，當造幽絕境。
筆端有纖塵，正恐梅未肯。
梅花絕句十首·其六
作者：陸游
朝代：宋

湖上梅花手自移，小橋風月最相宜。
主人歲歲常爲客，莫怪幽香怨不知。
梅花絕句十首·其四
作者：陸游
朝代：宋

低空銀一鈎，糝野玉三尺。
愁絕水邊花，無人問消息。
梅花絕句十首·其四
作者：陸游
朝代：宋

濯錦江邊憶舊遊，纒頭百萬醉青樓。
如今莫索梅花笑，古驛燈前各自愁。
梅花絕句四首·其一
作者：陸游
朝代：宋

體中頗覺不能佳，急就梅花一散懷。
衝雨涉溪君會否，免教塵土涴青鞋。
梅花絕句四首·其三
作者：陸游
朝代：宋

折得梅花古渡頭，詩凡却恐作花羞。
清樽賴有平生約，爛醉千場死即休。
梅花絕句四首·其二
作者：陸游
朝代：宋

高韵知難折簡呼，溪頭掃地置芳壺。
梅如解語應惆悵，昔日名流一箇無。
梅花絕句四首·其四
作者：陸游
朝代：宋

疏枝冷蕊誰能畫，楊叟江西舊擅名。
今日東窗閑拂拭，去人一尺眼先明。
梅花過後遊西山諸庵
作者：陸游
朝代：宋

乞得身歸喜滿顔，柴門雖設不曾關。
無如梅作經年別，且就僧分半日閑。
樵斧曉穿雲外去，釣船夜向月中還。
君看老子無窮樂，一笑知非造物慳。
梅開絕晚有感二首·其一
作者：陸游
朝代：宋

年年踏雪探梅開，二月今年始見梅。
從此逢春心轉懶，小詩不擬覓花裁。
梅開絕晚有感二首·其二
作者：陸游
朝代：宋

尋梅不負雪中期，醉倒猶須插一枝。
莫諱衰遲殺風景，卷中今歲欠梅詩。
梅雨
作者：陸游
朝代：宋

殘雨收還滴，低雲去復留。
護雛憐弱燕，喚婦笑鳴鳩。
碓米舂初滑，園蔬摘復抽。
誰知泥沒踝，也有客相求。
梅雨
作者：陸游
朝代：宋

沐罷斜簮二寸冠，斷雲殘靄暗江干。
絲絲梅子熟時雨，漠漠楝花開後寒。
剩采芸香辟書蠧，旋舂麥麨續家餐。
日長倦睫惟思閉，茗椀真須抵死寛。
梅雨初晴迓客東郊
作者：陸游
朝代：宋

霽色澄鮮已斷梅，江郊隠隠尚輕雷。
層巒正對孤城落，健席遥看大艑来。
幼婦髻鬟簮早稻，近村坊店賣新醅。
吾行在處皆詩本，錦段雖殘試剪裁。
梅雨初霽
作者：陸游
朝代：宋

梅雨忽已過，松風來颯然。
吟多錦囊富，影瘦角巾偏。
客祝加餐飯，兒憂少睡眠。
衰骸累人久，撫事感餘年。
梅雨陂澤皆滿
作者：陸游
朝代：宋

雨暗迷行路，溪深沒舊痕。
汪汪牛湩白，盎盎酒醅渾。
暖浸千畦稻，横通十里村。
群蛙更堪笑，鼓吹鬧黄昏。
梨花三首·其一
作者：陸游
朝代：宋

開向春殘不恨遲，綠楊窣地最相宜。
征西幕府煎茶地，一幅邊鸞畫折枝。
梨花三首·其三
作者：陸游
朝代：宋

嘉陵江色嫩如藍，鳳集山光照馬銜。
楊柳梨花迎客處，至今時夢到城南。
梨花三首·其二
作者：陸游
朝代：宋

粉淡香清自一家，未容桃李占年華。
常思南鄭清明路，醉袖迎風雪一杈。
棧路書事
作者：陸游
朝代：宋

危閣聞鈴馱，湍流見磑船。
汲江人負盎，騎馬客蒙氊。
梨美來秦地，橙香接楚天。
癡頑殊耐事，隨處一欣然。
楊庭秀寄南海集二首·其一
作者：陸游
朝代：宋

俗子與人隔塵劫，何啻相逢風馬牛。
夜讀楊卿南海句，始知天下有高流。
楊庭秀寄南海集二首·其二
作者：陸游
朝代：宋

飛卿數闋嶠南曲，不許劉郎誇竹枝。
四百年来無復繼，如今始有此翁詩。
楚城
作者：陸游
朝代：宋

江上荒城猿鳥悲，隔江便是屈原祠。
一千五百年間事，只有灘聲似舊時。
楚宫行
作者：陸游
朝代：宋

漢水方城一何壯，大路竝馳車百兩。
軍書插羽擁修門，楚王正醉章華上。
璇題藻井窮丹青，玉笙寶瑟聲冥冥。
忽聞命駕遊七澤，萬騎動地如雷霆。
清晨射獵至中夜，蒼兕玄熊紛可藉。
國中壯士力已殫，秦虜東来遣誰射。
楚氏莊龜泉
作者：陸游
朝代：宋

曵尾穹龜不負圖，一泓寒碧照庭除。
醉中只合長來此，臥聽蠻童放轆轤。
楚辭所謂桂數見於唐人詩句及圖畫間今不復見矣作二絕句屬山僧野人試求之·其一
作者：陸游
朝代：宋

小山桂枝今所無，一生到處問樵夫。
細思不獨人間少，月裏何曾有兩株。
楚辭所謂桂數見於唐人詩句及圖畫間今不復見矣作二絕句屬山僧野人試求之·其二
作者：陸游
朝代：宋

丹葩綠葉鬰團團，消得姮娥種廣寒。
行盡天涯年八十，至今未遇一枝看。
楼上醉書
作者：陸游
朝代：宋

丈夫不虚生世間，本意滅虜收河山。
豈知蹭蹬不稱意，八年梁益凋朱顔。
三更撫枕忽大叫，夢中奪得松亭關。
中原機會嘆屡失，明日茵席留餘澘。
益州官楼酒如海，我來解旗論日買。
酒酣博簺爲歡娱，信手梟盧喝成采。
牛背爛爛電目光，狂殺自謂元非狂。
故都九廟臣敢忘，祖宗神靈在帝旁。
楼上醉歌
作者：陸游
朝代：宋

我遊四方不得意，陽狂施藥成都市。
大瓢滿貯隨所求，聊爲疲民起憔悴。
瓢空夜静上高楼，買酒捲簾邀月醉。
醉中拂劍光射月，往往悲歌獨流涕。
剗却君山湘水平，斫却桂樹月更明。
丈夫有志苦難成，修名未立華髮生。
榮歸
作者：陸游
朝代：宋

車馬填門撥不開，吾宗得雋凱歌回。
折將蟾苑一枝桂，泛入萱堂百歲杯。
雅望素欽山竦岳，芳名中占斗中魁。
先登頼子光邦族，繼踵行看衮衮來。
樊江
作者：陸游
朝代：宋

手中一卷養魚經，又向樊江上草亭。
朝雨染成新漲綠，春烟澹盡遠山青。
榜舟不厭頻來往，岸幘常須半醉醒。
賦罷新詩自高詠，滿汀鷗鷺欲忘形。
樊江晚泊
作者：陸游
朝代：宋

碧雲吞日天欲暮，城西捩柁城東路。
蓴羮菰飯香滿船，正是江頭落帆處。
荻洲漁火遠更明，烟水蒼茫聞雁聲。
不是綠尊能破悶，白頭客路若爲情。
樊江觀梅
作者：陸游
朝代：宋

莫笑山翁老據鞍，探梅今夕到江干。
半灘流水浸殘月，一夜清霜催曉寒。
倚醉更教重秉燭，怕寒元自怯憑欄。
誰知携客芳華日，曾費纏頭錦百端。
横塘
作者：陸游
朝代：宋

横塘南北埭西東，拄杖飄然樂未窮。
農事漸興人滿野，霜寒初重雁横空。
參差樓閣高城上，寂歴村墟細雨中。
新買一蓑苔様緑，此生端欲伴漁翁。
樵夫
作者：陸游
朝代：宋

酸澀澗邊果，青紅巖際花。
貪隨狙狖去，風雨未還家。
橋南納涼
作者：陸游
朝代：宋

曵杖来追柳外涼，畫橋南畔倚胡床。
月明舩笛參差起，風定池蓮自在香。
半落星河知夜久，無窮草樹覺城荒。
碧筒莫惜頽然醉，人事還隨日出忙。
檢舊詩偶見在蜀日江瀆池醉歸之篇悵然有感
作者：陸游
朝代：宋

江瀆池頭爛醉歸，青旗日晚插城扉。
正馳玉勒衝紅雨，又挾金丸伺翠衣。
老境漸侵歡意盡，舊遊欲說故人稀。
憑高三嘆君知否，倦鷁無風亦退飛。
次前韵
作者：陸游
朝代：宋

烏帽紅塵過去身，荒山野水又經春。
殘年欲盡初聞道，薄宦宜休不問人。
一局枯棋忘日月，數斟濁酒約比鄰。
石帆山下菱歌斷，未嘆臨風白髮新。
次呂子益韵
作者：陸游
朝代：宋

呂子奇才非復常，詩來起我醉中狂。
大音誰和陽春曲，真色一空時世妝。
東閤獻諛無轍迹，西湖寄傲有杯觴。
病懷正待君湔祓，墨妙時須寄數行。
次季長韵回寄
作者：陸游
朝代：宋

野人蓬戶冷如霜，問訊今惟一季長。
舊好自均親骨肉，新知何怪薄心腸。
開書字字論疇昔，遣使年年有故常。
萬念知公掃除盡，見哀底事獨難忘。
次朱元晦韵題嚴居厚溪莊圖
作者：陸游
朝代：宋

鶴俸元知不療窮，葉舟還入亂雲中。
溪莊直下秋千頃，贏取閑身伴釣翁。
次林伯玉侍郎韵賦西湖春遊
作者：陸游
朝代：宋

西湖一別不知年，陳迹重尋麥嶺邊。
山遠往來雙白鷺，波平俯仰兩青天。
殘骸自覺難支久，一笑相從亦宿緣。
旅食京華詩思盡，羨公落筆思如泉。
次金溪宗人伯政見寄韵
作者：陸游
朝代：宋

道義流聞意已傾，豈知晚歲託齊盟。
六經日月未嘗蝕，千載源流終自明。
汝水家家書有種，吾宗世世士知名。
讀君長句還增氣，俗耳那聞韶頀聲。
次韵何元立都曹贈行
作者：陸游
朝代：宋

嘉榮東西川，此别不爲遠。
徘徊凌雲寺，决去未遽忍。
登高望故人，烟樹参差見。
懸知今日夢，不隔重城鍵。
平生相從意，百年有未滿。
結巢青城雲，期子在歲晚。
次韵使君吏部見贈時欲逰鶴山以雨止
作者：陸游
朝代：宋

蟆頤江上約同行，白鶴峰前辱寄聲。
青史功名男子事，後堂歌舞故人情。
午甌誰致葉家白，春甕旋撥郎官清。
登覽不嫌鳩喚雨，十年芒屩慣山程。
次韵周輔道中二首·其一
作者：陸游
朝代：宋

山靈喜我馬蹄聲，正用此時秋雨晴。
日淡風斜江上路，蘆花也似柳花輕。
次韵周輔道中二首·其二
作者：陸游
朝代：宋

從來重九如寒食，天氣微陰正自佳。
莫問茱茰賜朝士，一尊隨處有黄花。
次韵周輔霧中作
作者：陸游
朝代：宋

一日籃輿十過溪，丹茰黄菊及佳時。
端居恐作他年恨，聨轡聊成此段奇。
側磴下臨重澗黑，亂雲高出一峰危。
何時關輔烟塵靜，太華山頭更卜期。
次韵和楊伯子主簿見贈
作者：陸游
朝代：宋

齋戒叩頭牋天公，幸矣使我爲枯蓬。
枯蓬於世百無用，始得曠快乘秋風。
此生安往失貧賤，白髮蕭蕭對黄卷。
今人雖鄰有不覿，古人却向書中見。
猨啼月落青山空，舊隠夢寂思東蒙。
不願峨冠赤墀下，且可短劍紅塵中。
終年無人問良苦，眼望青天惟自許。
可憐對酒不敢豪，它日空澆墳上土。
文章最忌百家衣，火龍黼黻世不知。
誰能養氣塞天地，吐出自足成虹蜺。
渡江諸賢骨已朽，老夫亦将正邱首。
杜郎苦瘦帽擫耳，程子久貧衣露肘。
君復作意尋齊盟，豈知衰懦畏後生。
大篇一讀我起立，喜君得法從家庭。
鯤鵬自有天池著，誰謂太狂須束縳。
大機大用君已傳，那遣老夫安注脚。
次韵子長題吳太尉雲山亭
作者：陸游
朝代：宋

參謀健筆落縱横，太尉清罇賞快晴。
文雅風流雖可愛，關中遺虜要人平。
次韵季長見示
作者：陸游
朝代：宋

倚遍南樓十二欄，長歌相屬寓悲歡。
空懷鐵馬横戈意，未試冰河墮指寒。
成敗極知無定勢，是非元自要徐觀。
中原阻絕王師老，那敢山林一枕安。
次韵宇文使君山行
作者：陸游
朝代：宋

城中望西山，爽氣固可致。
不如山中行，衣屦染濃翠。
使若資高逸，鐡馬奏横吹。
平郊何曠蕩，修竹亦清閟。
既聞蘓門嘯，遂挹浮丘袂。
似嫌太清絕，開宴盡主意。
戲留楚臺雲，寶靨鬭姿媚。
珠貫按歌聲，泉湧發詩思。
歸來殊不倦，吏牘閲千紙。
却笑江左人，把酒輙遺事。
下客亦未衰，尚可提萬騎。
安能學胡公，危苦寄鶴翅。
次韵師伯渾見寄
作者：陸游
朝代：宋

眉山漢嘉東西州，估船日日到津頭。
不得講書一行字，倚遍臨江百尺樓。
黄鐘大吕忽復見，繡叚英瑶何足酬。
願約青神王夫子，來醉萬景作中秋。
次韵師伯渾見寄
作者：陸游
朝代：宋

窮鄉久客易消魂，短髮秋來白幾分。
夢泛扁舟鏡湖月，身騎瘦馬劍關雲。
萬釘寶带知何用，九轉金丹幸有聞。
欲與先生同此計，會營茅舍近江濱。
次韵張季長正字梅花
作者：陸游
朝代：宋

倚橋臨水似催詩，戲伴鵝黄上柳絲。
萬里西湖驚斷夢，二年東閣憶幽期。
揷瓶直欲連全樹，簪帽憑誰揀好枝。
一味凄凉君勿嘆，平生初不願春知。
次韵張季長題龍洞
作者：陸游
朝代：宋

我昔謁紫皇，翳鳯驂虬龍。
俯不見塵世，浩浩萬里空。
謫墮尚遠遊，忽到漢始封。
西望接蜀道，北顧連秦中。
壯哉形勝區，有此蜿蜒宫。
雷霆自鞺鞳，環玦亦璁瓏。
石屋如建章，萬户交相通。
來者各有得，盡取知無從。
憑高三嘆息，自古幾英雄。
老我文字衰，揮毫看諸公。
次韵无咎别後見寄
作者：陸游
朝代：宋

平日杯行不解辭，長亭況是送君時。
幾行零落僧窗字，何限流傳樂府詩。
歸思恰如重醖酒，歡情略似欲殘棋。
龍蛇飛動無由見，坐愧文園屬思遲。
次韵朝陵葉院察見寄
作者：陸游
朝代：宋

憶昨翩然別眾仙，秋風吹鬢感凋年。
虛齋無復客滿座，敗橐空餘詩百篇。
高誼未忘林下約，清吟重結社中緣。
不教落在塵埃地，萬頃烟波一釣船。
次韵李季章參政哭其夫人七首·其一
作者：陸游
朝代：宋

飛蓋傳呼入省門，依然殘夢浣花村。
遥知最是傷心處，衫袂猶霑掃黛痕。
次韵李季章參政哭其夫人七首·其七
作者：陸游
朝代：宋

富貴思歸豈坐迂，岷山種芋已成區。
獨歸它日公無憾，天際烟帆與石俱。
次韵李季章參政哭其夫人七首·其三
作者：陸游
朝代：宋

萬里氈車入鳳城，豈知遽已迫斜曛。
似聞後院思遺愛，掩泪人人說小君。
次韵李季章參政哭其夫人七首·其二
作者：陸游
朝代：宋

焚香黄閣退朝歸，道話時時正要提。
九十老翁緣底健，一生强半是單栖。
次韵李季章參政哭其夫人七首·其五
作者：陸游
朝代：宋

焄蒿一去杳難知，數紙遺書手自披。
切勿輕爲歸蜀夢，竹枝忍復聽吾伊。
次韵李季章參政哭其夫人七首·其六
作者：陸游
朝代：宋

害道無如狥愛嗔，養生尤要嗇精神。
祝公少置空閨憶，天下安危在此身。
次韵李季章參政哭其夫人七首·其四
作者：陸游
朝代：宋

佛供齋僧冀萬分，幽明路絕竟難論。
若爲可慰重泉念，觸事平心無怨恩。
次韵林伯玉登卧龍
作者：陸游
朝代：宋

一紙臨門喜欲顛，詞源滾滾瀉長川。
旗旄外閫新元帥，風月名山古洞天。
自笑屏居依近郭，每煩登望指孤烟。
雄篇三復空興嘆，窮乃工詩似不然。
次韵楊嘉父先輩贈行
作者：陸游
朝代：宋

貞元舊朝士，太學老諸生。
半世不偶諧，殘年正飄零。
危坐但愁悲，一笑黄河清。
佳客如晨星，俗子如春萍。
奇哉今日事，諸賢送東征。
吸酒杯當空，綴詩筆勿停。
明發復百憂，君聽馬蹄聲。
次韵王給事見寄
作者：陸游
朝代：宋

大手方司一世文，癯儒何敢望餘塵。
誰知天上黄扉貴，肯記江邊白髮新。
末路愈窮詩有祟，舊書渾忘筆無神。
床頭周易尊中酒，猶賴渠儂不負人。
次韵范參政書懷十首·其一
作者：陸游
朝代：宋

養氣頽然似木雞，謗讒寧復問端倪。
生塵甑暖喜炊黍，轑釡羮香忘糝藜。
萬里曾遊雲棧北，一庵今卧鏡湖西。
殘年老病侵腰膂，那得隨人病夏畦。
次韵范參政書懷十首·其一〇
作者：陸游
朝代：宋

趙州行脚我安能，閑却床邊六尺藤。
釣閣卧聼西澗雨，棋軒遥見北村燈。
平生愛睡如甘酒，晚歲憂讒劇履冰。
剩欲舒懷答清嘯，半空鸞鳳愧孫登。
次韵范參政書懷十首·其七
作者：陸游
朝代：宋

芋栗多儲煮復煨，一塵那許到靈臺。
虹穿道室爐丹熟，龍吼空山匣劍開。
躡屩未成遊地肺，掩扉聊欲隠天台。
桃花榮謝吾何預，一任劉郎去後栽。
次韵范參政書懷十首·其三
作者：陸游
朝代：宋

身寄崦嵫欲盡時，且貪餘景伴兒嬉。
故廬手種竹千箇，醉帽時篸花一枝。
蠧篋有書供夙好，衡門無客作新知。
羊裘自欠封侯骨，敢道君房徹底癡。
次韵范參政書懷十首·其九
作者：陸游
朝代：宋

宇內寓形財幾時，西山俄己迫斜暉。
百年過隙古所嘆，衆口鑠金胡不歸。
己是平生行逆境，更堪末路踐危機。
夜香一炷無他祝，稽首虚空懺昨非。
次韵范參政書懷十首·其二
作者：陸游
朝代：宋

已著山林掃塔衣，洗除仕路劍頭炊。
心光焰焰雖潛發，頷雪紛紛己太遲。
度日只今閑水牯，知時從昔羡山雌。
掩關未必渾無事，擬徧寒山百首詩。
次韵范參政書懷十首·其五
作者：陸游
朝代：宋

春寒還似暮冬天，敗絮重披有蝨緣。
雖欠高僧分白氎，偶蒙暴客恕青氊。
濁醪盎盎貧猶醉，倦枕昏昏晝亦眠。
年少從渠笑衰懶，相呼禹廟看龍船。
次韵范參政書懷十首·其八
作者：陸游
朝代：宋

探梅方憶雪中歸，轉眼青青子滿枝。
築圃漫爲娛老計，襞牋又賦送春詩。
乞身何日還初服，坐食終年愧聖時。
睡起西窗澹無事，一枰閑看客爭棋。
次韵范參政書懷十首·其六
作者：陸游
朝代：宋

祠禄恩寬亦例沾，屏居懷抱苦厭厭。
戍邊事往功名忤，迎客兒扶老病兼。
遇興榜舟無遠近，破愁沽酒任酸甜。
殘年唯有讀書癖，盡發家藏三萬籖。
次韵范參政書懷十首·其四
作者：陸游
朝代：宋

感昔傷懷一喟然，事賢猶及紹興前。
此身顛仆應無日，諸老凋零不計年。
客少可羅門外雀，家貧也辦杖頭錢。
揷花醉舞春風裏，不學龐翁更問禪。
次韵范文淵
作者：陸游
朝代：宋

簞瓢氣已壓膏梁，不傍朱門味更長。
細看高人忘寵辱，始知吾輩可憐傷。
巖扃勾漏新丹竈，香火匡廬古道場。
剩欲與君堅此約，它年八十鬢眉蒼。
次韵邢德允見贈
作者：陸游
朝代：宋

人間榮瘁固難窮，歲月推遷即老翁。
馬駿初非凡眼識，源深終與大川通。
細思渭北希高價，終勝淮南誚發蒙。
莫學三山頑鈍叟，一生空耗太倉紅。
次韵鄭唐老
作者：陸游
朝代：宋

宦逰早日闕相聞，一面那知乃爾勤。
秋釣清灘方入夢，曉穿細仗又逢君。
驟看落筆驚風雨，便擬同舟卧水雲。
作意歸休還會否，暮年無力起斯文。
次韵鄭盱眙見寄并簡其甥劉君
作者：陸游
朝代：宋

衣上空嗟京洛塵，故交半作白頭新。
眾中初得見吾子，東觀已疑無若人。
仗馬極知非久斥，沙鷗要是孰能馴。
兩章英妙同時到，趙壹囊中却未貧。
次韵陳機宜見贈
作者：陸游
朝代：宋

邂逅今年得若人，翛然不染庾公塵。
思幽屈子歌山鬼，語妙陳王賦洛神。
初接笑談忘老憊，熟觀風度愛清真。
花時飛盡頻行樂，莫學衰翁睡過春。
次韵魯山新居絕句二首·其一
作者：陸游
朝代：宋

求得軒車心愧天，不如窮死却陶然。
君曾布衣尚可活，那有日興須萬錢。
次韵魯山新居絕句二首·其二
作者：陸游
朝代：宋

短牆缺處插疏籬，巷劣容車堂對陂。
天下有公殊可賀，坐中著我不妨奇。
次韵黄宮教見贈
作者：陸游
朝代：宋

士固未易料，世乃有若人。
高標與曠懷，豈復容疏親。
邂逅京塵中，握手一笑新。
我雖讀古書，妙處愧斲輪。
敢學狂接輿，歌鳳笑泣麟。
空持鼻端堊，庶幾遇郢斤。
獨立臨洪流，欲濟茫無津。
君其幸教之，勿棄老病身。
欲出遇雨
作者：陸游
朝代：宋

東風吹雨惱遊人，滿路新泥換細塵。
花睡柳眠春自懶，誰知我更懶於春。
欲卜庵居未有勝地作詩識之
作者：陸游
朝代：宋

破裘百結鬢垂蓬，旋過流年旋已空。
魔眷屬如雲盡散，性光明似日方中。
極知萬事不勞問，欲住一庵誰與同。
會向巢居明月夜，五弦橫膝寫松風。
欲行雨未止
作者：陸游
朝代：宋

幽幔依燈影，空階送雨聲。
蹔歸仍客路，投老倍鄉情。
眼澀書難讀，心揺夢易驚。
病多常怕醉，酒盡却思傾。
欲遊五峰不果往小詩寄瑩老
作者：陸游
朝代：宋

東來恨不見湯休，千首清詩儻許求。
要與茶山燈下讀，莫令侍者作蠅頭。
欲雨
作者：陸游
朝代：宋

正苦中天赫日流，房櫳忽復變颼飀。
雲生江浦初成暝，葉下亭皋剩作秋。
移穴族行憐垤蟻，爭巢婦去嘆林鳩。
人間寒暑何窮已，碪杵行聞治褐裘。
欲雨二首·其一
作者：陸游
朝代：宋

徙穴中庭蟻，爭巢後圃鳩。
物情猶慮患，人事得忘憂。
欲雨二首·其二
作者：陸游
朝代：宋

荷鍤决新渠，芟茅補舊廬。
共知秋必雨，有備即安居。
正旦後一日
作者：陸游
朝代：宋

七十今年是，連朝樂未休。
比鄰更頌禱，親黨共遲留。
羊映紅纒酒，花簪絳帕頭。
從今日有喜，農事起西疇。
正月二十八日大雪過若耶溪至雲門山中
作者：陸游
朝代：宋

山中看雪醉騎驢，清賞真成十載無。
高壓孤峰增峭絕，斜傾叢竹失枝梧。
松肪火暖眠僧榻，芋糝羮香擁地爐。
病骨雖癯猶健在，未應遽作臥遊圖。
正月二十日晨起弄筆
作者：陸游
朝代：宋

深院窗扉曉色遲，新愁宿醉兩參差。
雨聲欲與夢相入，春意不隨人共衰。
零落殘梅臨小彴，縱横野水赴清池。
物華撩我緣何事，似恐新年漸廢詩。
正月二日晨出大東門是日府公宴移忠院
作者：陸游
朝代：宋

成都春事早，開歲已暄妍。
藍尾傳杯後，遨頭出郭前。
爭門金騕褭，滿野繡輜軿。
白髮花邊醉，何妨似少年。
正月五日出遊
作者：陸游
朝代：宋

久作閑人不慣愁，新春天氣更清柔。
未爲遼海千年別，且繼斜川五日遊。
細柳拂頭穿野徑，落梅黏袖上漁舟。
此身定去神仙近，倚遍江南賣酒樓。
正月六日作
作者：陸游
朝代：宋

上天四序分寒燠，以漸相尋不相瀆。
今年立春七日耳，暖景溫風何迫促。
群蛙怒鳴蚊蚋出，蚍蜉插翅飛滿屋。
兒童便欲覓團扇，我亦汗垢思湯沐。
山坡梅花常恨晚，一夕開盡如雪谷。
籬邊已放桃蕊紅，庭下頓長萱芽綠。
小人識淺喜欲舞，輕衫冷餅相追逐。
春深癘鬼不貸人，此暖但憂非汝福。
正月十一日夜夢與亡友譚德稱相遇於成都小東門外既覺慨然有作
作者：陸游
朝代：宋

當年與子別江干，漸老心知後會難。
豈料今宵清夢裏，東門交轡說春寒。
正月十五日出郊至金石臺二首·其一
作者：陸游
朝代：宋

漸老惜時節，思遊那可忘。
雪晴天淺碧，春動柳輕黄。
笑語寛衰疾，登臨到夕陽。
未須催野渡，聊欲據胡床。
正月十五日出郊至金石臺二首·其二
作者：陸游
朝代：宋

開歲多休暇，官身亦暫閑。
樓臺先晝永，花柳向春慳。
啼鳥隨遊轡，和風惬醉顔。
更憐歸路好，破墨數峰山。
正月十六日園中偶賦
作者：陸游
朝代：宋

又向柴荆過上元，豪華前事不須論。
偶逢花發閑持酒，不得人扶懶出門。
薄技號山曾獻玉，榮途染指亦嘗黿。
年來洗盡東陵夢，瓜壟蕭蕭老故園。
正月十六日送子虡至梅市歸舟示子遹
作者：陸游
朝代：宋

策府還山白盡頭，一廛隨分葺菟裘。
看燈雖幸新春健，無食猶懷卒歲憂。
稚子與翁俱襏襫，大兒出塞習兜鍪。
它時別作謀生計，賣藥惟當學伯休。
步出萬里橋門至江上
作者：陸游
朝代：宋

久坐意不懌，掩卷聊出逰。
一笻吾事足，安用車與騶。
浮生了無根，両踵蹋百州。
常憶航巨海，銀山卷濤頭。
一日新雨霽，微茫見流求。
西行亦足快，縱獵南山秋。
騰身刺猛虎，至今血濺裘。
命薄每自笑，校尉略已侯。
短劍隐市塵，浩歌醉江楼。
頗疑屠博中，可與共奇謀。
丈夫等一死，滅賊報國讎。
徙倚萬里橋，寒日墮前洲。
步屧
作者：陸游
朝代：宋

名山有志未能酬，步屧東岡當出遊。
小閣捲簾驚鷺起，清池投餌看魚浮。
西風吹葉空多感，落日銜山尚小留。
兒老戍邊歸未得，淮南新雁又經秋。
步月
作者：陸游
朝代：宋

鷗鷺論交有舊盟，越山勝處著柴荆。
只思小閣焚香卧，偶作長堤蹋月行。
湖闊烟鐘來縹緲，林疏漁火見分明。
店家已賣新篘酒，一醉今宵似可成。
步至東莊
作者：陸游
朝代：宋

澤國寒雖晚，霜天已迫冬。
蕎花雪無際，稻米玉新舂。
身已風中葉，人方飯後鐘。
兒能哀老子，努力事春農。
步至湖上寓小舟還舍五首·其一
作者：陸游
朝代：宋

凄凉懷古地，慘澹暮秋天。
紅樹秦馳道，青山禹廟壖。
湖風飄斷角，墟日起孤烟。
老恨功名晚，無人共著鞭。
步至湖上寓小舟還舍五首·其三
作者：陸游
朝代：宋

病墮支離境，閑尋漫浪遊。
湖平天鏡曉，山峭石帆秋。
賒酒家家許，看花處處留。
歸途倦扶杖，却上釣魚舟。
步至湖上寓小舟還舍五首·其二
作者：陸游
朝代：宋

山居苦無事，携稚出門行。
酒賤逢人醉，農閑到處耕。
巷牛聽晚笛，池鶩唼枯萍。
東望生秋興，樓臺壓繚城。
步至湖上寓小舟還舍五首·其五
作者：陸游
朝代：宋

細浪隨摇檝，新凉入岸巾。
斷行初到雁，空擔暮歸人。
漫道貧非病，誰知懶是真。
疏鐘起詩思，迢遞度烟津。
步至湖上寓小舟還舍五首·其四
作者：陸游
朝代：宋

萬壑爭流地，身閑得縱觀。
未能容蟹舍，聊得寄漁竿。
遠浦樵風急，空山窆石寒。
踟躕不知晚，磔磔有歸翰。
步至西村
作者：陸游
朝代：宋

一飽無餘事，西村偶獨行。
榰笻息微倦，汲井潄餘酲。
川濶雁平度，谷虛雲亂生。
絕知豐歲樂，笑語隔柴荆。
步至近村
作者：陸游
朝代：宋

藥物扶持疾漸平，布裘絮帽出柴荆。
荒堤經雨多牛跡，村舍無人有碓聲。
數蝶弄香寒菊晚，萬鴉回陣夕楓明。
老翁隨意閑成句，不似劉侯要取名。
步虛四首·其一
作者：陸游
朝代：宋

微風吹碧海，細細生龍鱗。
半醉騎一鶴，去謁青華君。
歸来天風急，吹我過緱山。
鏘然哦詩聲，清曉落人間。
人間仰視空浩浩，遠孫白髮塵中老。
初見姬翁禮樂新，千九百年如電掃。
步虛四首·其三
作者：陸游
朝代：宋

曩者過洛陽，宮闕侵雲起。
今者過洛陽，蕭然但荒壘。
銅駝臥深棘，使我惻愴多。
可憐陌上人，亦復笑且歌。
世事茫茫幾成壞，萬人看花身獨在。
北邙秋風吹野蒿，古冢漸平新冢高。
步虛四首·其二
作者：陸游
朝代：宋

瀛海日月淵，蓬壺仙聖宅。
駕鶴一時遊，海面日夜窄。
人生蜉蝣耳，一鬨瓦甕中。
天地廣如許，誰能發其蒙。
丹書千卷藏一塵，子能求之勿從人。
晴窗趺坐春滿腹，崑崙待得丹芝熟。
步虛四首·其四
作者：陸游
朝代：宋

一瓢小如繭，芳醪溢其中。
醉此一市人，吾瓢故無窮。
不言術神奇，要是心廣大。
觴豆有德色，笑子乃爾隘。
岳陽樓中横笛聲，分明爲子說長生。
金丹養成不自服，度盡世人朝玉京。
步過縣南長橋遊南山普寧院山高處有塔院及小亭縹緲可愛恨不能到
作者：陸游
朝代：宋

偶扶藤杖過南津，野寺長橋發興新。
暫就清溪照鬚鬢，不妨翠霧濕衣巾。
山縈細棧疑無路，樹落崩崖欲壓人。
朝暮有程常猝猝，何因攜酒上嶙峋。
武擔東臺晚望
作者：陸游
朝代：宋

憔悴西窗已一翁，登高意氣尚豪雄。
關河覇國興亡後，風月詩人醉醒中。
病起頓驚雙鬢改，春歸一掃萬花空。
欄邉徙倚君知否，直到吳天目未窮。
武昌感事
作者：陸游
朝代：宋

百萬呼盧事已空，新寒擁褐一衰翁。
但悲鬢色成枯草，不恨生涯似斷蓬。
烟雨凄迷雲夢澤，山川蕭瑟武昌宫。
西遊處處堪流涕，撫枕悲歌興未窮。
武林
作者：陸游
朝代：宋

皇輿久駐武林宮，汴雒當時未易同。
廣陌有風塵不起，長河無凍水常通。
樓臺飛舞祥烟外，鼓笛喧呼明月中。
六十年間幾來往，都人誰解記衰翁。
歲晚
作者：陸游
朝代：宋

日月忽其逝，吾生猶幾何。
不從屠狗醉，即和飯牛歌。
斧鉞稽天討，金繒約虜和。
無情恨荆棘，歲晚暗銅駝。
歲晚
作者：陸游
朝代：宋

歲晚城隅車馬稀，偷閑聊得掩荆扉。
征蓬滿野風霜苦，多稼連雲雁鶩肥。
報國有心空自信，結茅無地竟安歸。
浣花道上人誰識，華表千年老令威。
歲晚
作者：陸游
朝代：宋

歲晚霜風正怒號，荒村敗屋擁藜蒿。
窮猶可勉聖賢事，老豈遽忘鉛槧勞。
從宦雖如棋己决，治經竊比繭初繅。
閉門養氣淵源在，未敢摧傷學楚騷。
歲晚二首·其一
作者：陸游
朝代：宋

無窮世事浩難量，歲晚沉綿卧草堂。
短褐坼圖移曲折，故書經蠹失偏傍。
賣刀擬買春耕犢，挾策曾亡舊牧羊。
點檢生涯還自笑，菜畦殘葉带新霜。
歲晚二首·其二
作者：陸游
朝代：宋

扶藤據几久支離，敢料駸駸迫耄期。
面槁自丹天所借，齒摇復住力何施。
花前鯨吸猶堪酒，窗底蟬嘶未廢詩。
浮世極知誰不死，比君終校幾年遲。
歲晚六首·其一
作者：陸游
朝代：宋

雲暗郊原雪意稠，天公似欲富來麰。
布衾歲久真如鐵，詎敢私懷一己憂。
歲晚六首·其三
作者：陸游
朝代：宋

戒殺家庖罷饋魚，病脾亦復禁寒蔬。
莫慚鄰里嘲枯淡，出甑香粳玉不如。
歲晚六首·其二
作者：陸游
朝代：宋

不學空門不學仙，端居胸次自超然。
絳人甲子君休問，新歲吾兒本命年。
歲晚六首·其五
作者：陸游
朝代：宋

小塢梅開十二三，曲塘冰綻水如藍。
兒童鬭采春盤料，蓼茁芹芽欲滿籃。
歲晚六首·其六
作者：陸游
朝代：宋

久已功名不上心，亦無心要老山林。
鹿門采藥悠然去，千載龐公是賞音。
歲晚六首·其四
作者：陸游
朝代：宋

小岫嶙峋炷寶熏，卷書閑對一窗雲。
雁聲忽向天邊過，起立中庭看斷群。
歲晚幽興四首·其一
作者：陸游
朝代：宋

梅出疏籬柳拂池，流年已迫早春時。
壯心卓犖猶欺酒，老業呻吟未廢詩。
眼暗觀書如棘瀝，齒疏嘬飯似牛呞。
風爐欲試蒼鷹爪，自向林間拾墮枝。
歲晚幽興四首·其三
作者：陸游
朝代：宋

萬里風波行路難，君恩尚許綴祠官。
中庭鬰鬰藥苗長，絕壁颼颼松吹寒。
泥巷有人尋杜甫，雪廬無吏問袁安。
清晨對鏡增幽致，龜屋新裁二寸冠。
歲晚幽興四首·其二
作者：陸游
朝代：宋

殘年欲遂迫期頤，追數朋儔死已遲。
卜冢治棺輸我快，染鬚種齒笑人癡。
野梅墮地草生後，街柳拂鞍冰泮時。
滿眼雲山不須買，剩傾新釀賦新詩。
歲晚幽興四首·其四
作者：陸游
朝代：宋

短鬢元知不久青，况開九帙數餘齡。
全家共保一忍字，累世相傳三住銘。
時泛孤舟過梅市，却穿雙屩上蘭亭。
擁爐莫恨無僧在，滿院松風要細聽。
歲晚感懷
作者：陸游
朝代：宋

利名爭奪兩皆非，生世寧殊露易晞。
老冉冉来誰獨免，冢纍纍處會同歸。
聽歌莫惜終三疊，縱獵何妨更一圍。
醉卧日高呼不醒，笑人霜曉束朝衣。
歲晚懷故人
作者：陸游
朝代：宋

衰髯白盡無添處，病骨癯然欲折時。
客抱琴来聨瀹茗，吏封印去又哦詩。
山横城上勢如壓，角動樓頭聲正悲。
零落斷鴻書不到，歲殘何以慰相思。
歲晚懷鏡湖舊隱慨然有作
作者：陸游
朝代：宋

公府還家鬢未秋，鏡湖南畔決歸休。
讀書精舍豈輕出，采藥名山成遠遊。
白墮興來猶小醉，青精才足又何求。
俗間毁譽惟堪笑，常隘韓公咎斗牛。
歲晚書懷
作者：陸游
朝代：宋

早見龍翔上太清，即今孤宦老山城。
靈丹不解換凡骨，薄命枉教生太平。
積雪樓臺增壯觀，近春鳥雀有和聲。
如山吏牘何時了，惆悵西窗晚照明。
歲晚書懷
作者：陸游
朝代：宋

殘歲堂堂去，新春鼎鼎來。
夢移鄉國近，酒挽壯心回。
暖律初催柳，晴光併上梅。
東湖有歸日，衰抱得頻開。
歲晚盤尊索然戲書
作者：陸游
朝代：宋

經年薄宦客桐廬，市邑蕭然一物無。
名酒不来惟飲濕，長魚難覓且焚枯。
支離鶴骨寒添瘦，宛轉龜腸夜自呼。
更與兒曹同一笑，燈前短褐拆天吳。
歲暮
作者：陸游
朝代：宋

半生浪走跨秦吴，白首還如筮仕初。
凍芋濁醪邀里巷，昏烟濕雪暗郊墟。
窮空敢恨寒無褐，憂患元因出有車。
笑掩陳編聊自慰，古来冨貴羨樵漁。
歲暮
作者：陸游
朝代：宋

吴中寒氣薄，歲暮亦和風。
移樹来村北，尋僧渡港東。
露葵收半綠，霜稻杵微紅。
一飽無餘念，吾生正不窮。
歲暮
作者：陸游
朝代：宋

小築幽栖與拙宜，讀書寫字伴兒嬉。
己無嘆老嗟卑意，却喜分冬守歲時。
羮𦞦芳鮮新弋雁，衣襦輕暖自繅絲。
農家歲暮真堪樂，說向公卿未必知。
歲暮
作者：陸游
朝代：宋

案間官曆喜更端，鬢畔羅旛巧耐寒。
篩辣擣香篘臘酒，染紅絲綠簇春盤。
衰容未覺餘年迫，佳日猶思一笑歡。
太息兒童癡過我，鄉儺雖陋亦爭看。
歲暮
作者：陸游
朝代：宋

歲暮風霜慘，村深草棘稠。
力衰行每蹇，衣薄鼻多鼽。
久矣當長往，悠然尚小留。
兒童報炊熟，得飽且忘憂。
歲暮
作者：陸游
朝代：宋

離離井上桐，鬱鬱牆下桑。
零落豈不悲，無奈中夜霜。
蟋蟀更可念，歲暮依客床。
客亦自孤寂，衣篝歇殘香。
一燈挂西壁，耿耿青無光。
援筆欲寫愁，三喟不成章。
歲暮作
作者：陸游
朝代：宋

魚貫長條兔卧盤，往來聊續里閭歡。
舊符又擬新年換，殘曆都無半紙看。
梅影橫斜春尚淺，角聲悲壯夜將闌。
堅頑敢望今如許，戲說期頤强自寬。
歲暮六首·其一
作者：陸游
朝代：宋

書房偷得蝸廬樣，僅僅能容老病身。
紙被蒙頭方坐穩，却愁轉眼又新春。
歲暮六首·其三
作者：陸游
朝代：宋

挹泉石鼎煎崖蜜，候火銅爐炷海沉。
一坐便應論十劫，不知歲月去駸駸。
歲暮六首·其二
作者：陸游
朝代：宋

淺色染成官柳絲，水沉熏透野梅枝。
客來莫怪逢迎懶，正伴曾孫竹馬嬉。
歲暮六首·其五
作者：陸游
朝代：宋

燕脂斑出古銅鼎，彈子窩深湖石山。
老去柴門誰復過，天教二友伴清閑。
歲暮六首·其六
作者：陸游
朝代：宋

少慕浮名百種癡，老知世事盡兒嬉。
從今春困不須賣，睡到日高三丈時。
歲暮六首·其四
作者：陸游
朝代：宋

久衰豈是見人時，健忘偏于養性宜。
噉飯著衣常苦懶，爲誰欲理一團絲。
歲暮出遊
作者：陸游
朝代：宋

殘曆消磨無半紙，一年光景又成非。
瓦溝雪水滴欲盡，江路梅花開尚稀。
竹院篝燈留度宿，旗亭誇酒勸無歸。
此身自笑知何似，萬里遼天一鶴飛。
歲暮感懷
作者：陸游
朝代：宋

征塵十載暗戎衣，虚負名山采藥期。
少日覆氊曾草檄，即今横槊尚能詩。
昏昏殺氣秋登隴，颯颯飛霜夜出師。
會有英豪能共此，鏡中未用嘆吾衰。
歲暮感懷十首以餘年諒無幾休日愴已迫爲韵·其一
作者：陸游
朝代：宋

昨暮送客歸，短櫂過魯墟。
故廬有遺趾，青山繞牆隅。
桑竹雖鬰然，舊植已無餘。
瓦礫不可求，而况屋壁書。
繫舟問鄰人，搔首久躊躇。
行當挂朝衣，躬耕返吾初。
歲暮感懷十首以餘年諒無幾休日愴已迫爲韵·其一〇
作者：陸游
朝代：宋

井地以養民，整整若棋畫。
初無甚貧富，家有五畝宅。
哀哉古益遠，禍始開阡陌。
富豪役千奴，貧老無寸帛。
困窮禮義廢，盜賊起蹙迫。
誰能講古制，壽我太平脈。
歲暮感懷十首以餘年諒無幾休日愴已迫爲韵·其七
作者：陸游
朝代：宋

高皇昔中興，風雨躬沐櫛。
一士未嘗遺，萬里皆馳馹。
廉聽闢言路，虛懷詢得失。
孤臣實草芥，亦獲對宣室。
龍顔宛在目，德不報萬一。
橋山松柏寒，泪盡史臣筆。
歲暮感懷十首以餘年諒無幾休日愴已迫爲韵·其三
作者：陸游
朝代：宋

我壯已早衰，晨鏡每惆悵。
藥物姑自持，耆老曷敢望。
造物有乘除，貧悴博無恙。
歸鄉更多感，朋舊盡凋喪。
客來多避席，謂我丈人行。
此意詎敢忘，報子以直諒。
歲暮感懷十首以餘年諒無幾休日愴已迫爲韵·其九
作者：陸游
朝代：宋

在昔祖宗時，風俗極粹美。
人材兼南北，議論忘彼此。
誰令各植黨，更仆而迭起。
中更夷狄禍，此風猶未已。
臣不難負君，生者固賣死。
儻筑太平基，請自厚俗始。
歲暮感懷十首以餘年諒無幾休日愴已迫爲韵·其二
作者：陸游
朝代：宋

我家釋耒起，遠自東封前。
詩書守素業，蟬聯二百年。
長老日零落，念之心惕然。
每恐後生輩，或爲利欲遷。
我少亦知學，蹭蹬及華顛。
訟過豈不力，壽非金石堅。
歲暮感懷十首以餘年諒無幾休日愴已迫爲韵·其五
作者：陸游
朝代：宋

江左謝太傅，高卧頗自喜。
東山豈不佳，惜也終一起。
阿堅偶自敗，元子亦適死。
區區疑謗中，勳業端有幾。
當時嘲小草，雖戲實中理。
所以山中人，至今笑園綺。
歲暮感懷十首以餘年諒無幾休日愴已迫爲韵·其八
作者：陸游
朝代：宋

王師宿梁益，行臺護諸將。
腐儒忝辟書，萬里至渭上。
旌旗照關路，風雪暗戎帳。
堂堂鐵馬陣，亹亹木牛餉。
誰知骨相薄，空負心膽壯。
回首二十年，撫事增悲愴。
歲暮感懷十首以餘年諒無幾休日愴已迫爲韵·其六
作者：陸游
朝代：宋

家世本無年，甲子近一周。
小子獨何幸，七十今平頭。
往者收朝迹，亟欲求歸休。
厚恩許奉祠，得祿歲愈憂。
三釜不及親，顧爲妻子留。
何由洗此愧，欲挽天河流。
歲暮感懷十首以餘年諒無幾休日愴已迫爲韵·其四
作者：陸游
朝代：宋

士生始志學，固爲聖人徒。
人人可稷卨，世世皆唐虞。
仰事與俯育，治道無絕殊。
孔孟之所傳，世俗顧謂迂。
申韓尚刻薄，老莊競虛無。
爾車非不良，盍行九軌途。
歲暮懷張季長
作者：陸游
朝代：宋

已迫桑榆景，况逢梅柳時。
功名終自誤，老病獨如期。
醉眼嫌天迮，孤吟覺鬼悲。
唐安在何許，無字寄相思。
歲暮書懷二首·其一
作者：陸游
朝代：宋

世事從來不可常，把茆猶幸得深藏。
床頭酒甕寒難熟，瓶裏梅花夜更香。
薄命元知等蟬翼，畏途何處不羊腸。
詩成讀罷仍無用，聊滿山家骨董囊。
歲暮書懷二首·其二
作者：陸游
朝代：宋

憶昔初辭鵷鷺行，慨然誓墓老耕桑。
蓼汀夜宿夢魂爽，梅塢暮歸襟袖香。
窮巷每多閑日月，小兒時誦古文章。
吾儕窮死從來事，敢變胸中百鍊剛。
歲暮獨酌感懷
作者：陸游
朝代：宋

明時頻忝武夷僊，俯仰人間只自憐。
總角回思如昨日，挂冠過限已三年。
病多晴日思行藥，睡少清宵學坐禪。
更嘆衰孱不禁酒，地黄一盞即頹然。
歲暮老懷
作者：陸游
朝代：宋

粥美忘流啜，燈孤伴獨吟。
衾寒知夜艾，身痛卜天陰。
薪炭常憂絕，杯觴不厭深。
故人今已矣，三嘆有遺音。
歲暮與鄰曲飲酒用前輩獨酌韵
作者：陸游
朝代：宋

出會稽南門，九里有聚落。
雖非衣冠區，農圃可共酌。
野實雜甘酸，草具無厚薄。
小童能擊筑，一笑相與樂。
徒手出叢花，空中取丸藥。
主禮雖可笑，眾客亦起酢。
聊持綴宿好，未用嘲淡泊。
窮達則不同，亦踐真率約。
予年過八十，故物但城郭。
作詩寄清歡，未愧華表鶴。
歲暮貧甚戲作
作者：陸游
朝代：宋

得米還求澗底薪，始知天地有窮人。
年開八秩寧賒死，官及三兒不救貧。
藥盡無如醫偃蹇，囊空那辦酒逡巡。
柳條萱草添愁思，不似尋常見早春。
歲暮貧甚戲書
作者：陸游
朝代：宋

阿堵元知不受呼，忍貧閉戶亦良圖。
曲身得火纔微直，槁面持杯祇暫朱。
食案闌干堆苜蓿，褐衣顛倒著天吳。
誰知未減粗豪在，落筆猶能賦兩都。
歲暮遣興二首·其一
作者：陸游
朝代：宋

昔慕騷人賦遠遊，放懷蜀棧楚山秋。
橘中尚可著四老，海外誰云無九州。
薄酒時須澆舌本，閑愁莫遣上眉頭。
幅巾短褐吾差便，實厭衣冠裹沐猴。
歲暮遣興二首·其二
作者：陸游
朝代：宋

病著愁侵併不支，孤村况遇歲殘時。
水軒客散成舒嘯，山寺僧來得劇棋。
銅鴨香生風嫋嫋，竹雞聲斷雨絲絲。
新詩煅煉功何似，問著衰翁自不知。
歲暮雜感四首·其一
作者：陸游
朝代：宋

衰髮如枯菅，殘齒如敗屐。
取米煮薄糜，便足度晨夕。
欲知死遠近，不必訊龜筴。
四序忽已過，如數堠雙隻。
發裝陌上亭，具食水邊驛。
會當一日歸，豈有終作客。
歲暮雜感四首·其三
作者：陸游
朝代：宋

歲盡霜雪稠，相望僵萬木。
天豈私梅花，獨畀此芬馥。
高標我自有，何憾老空谷。
人言和羹實，晚或參鼎餗。
哀哉世論卑，汙我塵外躅。
誰能湔祓之，寫真配修竹。
歲暮雜感四首·其二
作者：陸游
朝代：宋

天風吹雪片，大者如飛鷗。
豈惟平溝坑，直恐薶馬牛。
百錢買薪蒸，千錢贖褐裘。
雖無狐貉溫，要免溝壑憂。
小兒爲我言，幸可具杯甌。
園蔬亦復佳，過足翁豈求。
歲暮雜感四首·其四
作者：陸游
朝代：宋

我少雖嗜書，賦性實慵惰。
初志略未酬，白髮已無那。
吾兒猶好勇，世事如棄唾。
呻吟編簡中，徹旦或未卧。
爾來愈自勵，日讀易一過。
勉終大學功，吾道要負荷。
歲暮風雨二首·其一
作者：陸游
朝代：宋

驕風起海澨，浩蕩東北來。
鐵騎掠陣過，秋濤觸山回。
老夫北窗下，坐守寒爐灰。
處世困憂患，萬事學低摧。
便欲滅燈睡，門閉不敢開。
並海固多風，汝孱良可哀。
念昔少年日，從戎何壯哉。
獨騎洮河馬，涉渭夜衘枚。
歲暮風雨二首·其二
作者：陸游
朝代：宋

一冬少雨雪，人意常昏昏。
夜半有奇事，雨聲卷江村。
陸子真老農，破屋依頽垣。
扶持衰病身，收召譴逐魂。
手烹牆陰薺，美若乳下豚。
聽雨取一醉，不厭村酒渾。
眼眚燈生暈，衣弊蝨可捫。
父子幸相守，萬事何足論。
歲未盡前數日偶題長句五首·其一
作者：陸游
朝代：宋

老向人間迹轉孤，參差烟火出菰蒲。
數畦綠菜寒猶茁，一勺清泉手自𣂏。
穀賤窺籬無狗盜，夜長暖足有狸奴。
歲闌更喜人强健，小草書成鬰壘符。
歲未盡前數日偶題長句五首·其三
作者：陸游
朝代：宋

栟櫚小弁野人裝，八十三年舊話長。
真笑形骸無藉在，本知生世不牢强。
茅簷啼鳥初相命，烟渚歸鴻漸著行。
想得城中盛冠蓋，家家來往薦椒觴。
歲未盡前數日偶題長句五首·其二
作者：陸游
朝代：宋

短褐蕭蕭一幅巾，明時乞與水雲身。
平生不售屠龍技，投老真爲種菜人。
釜粥芬香餉鄰父，闌豬豐腯祭家神。
聯翩節物驚人眼，儺鼓停撾又見春。
歲未盡前數日偶題長句五首·其五
作者：陸游
朝代：宋

漸近新年日愈長，不辭扶病舉椒觴。
了無一事干靈府，只合終身住醉鄉。
鬭飣春盤兒女喜，擣簁臘藥婢奴忙。
蜀州白首猶癡絕，更與梅花賦斷腸。
歲未盡前數日偶題長句五首·其四
作者：陸游
朝代：宋

風號四野雲如墨，徂歲消磨不滿旬。
瑞雪便應平地尺，野梅又報一年春。
長河斷渡冰將合，古寺題詩手爲皴。
僵卧閉門行路絕，安知今代獨無人。
歲盡苦寒
作者：陸游
朝代：宋

曉寒無賴透重裘，三日江雲暝不收。
歲月推移吾輩老，交朋零落此生浮。
東皋苦潦猶中熟，舊疾雖存亦小瘳。
禹廟蘭亭俱在眼，剩沽春酒破春愁。
歲窮
作者：陸游
朝代：宋

困阨身如寄，推遷歲忽窮。
百年均昨夢，萬古一飛鴻。
夜甕鳴春酒，晨畦擷晚菘。
屬饜童子笑，便腹負吾翁。
歲首書事二首·其一
作者：陸游
朝代：宋

東風入律寒猶劇，多稼占祥雪欲成。
鬰壘自書誇腕力，屠蘇不至嘆人情。
呼盧院落譁新歲，賣困兒童起五更。
白髮滿頭能且健，剩隨鄰曲樂昇平。
歲首書事二首·其二
作者：陸游
朝代：宋

扶持又度改年時，耄齒侵尋敢自期。
中夕祭餘分餺飥，黎明人起換鍾馗。
春盤未抹青絲菜，壽斝先酬白髮兒。
聞道城中燈絕好，出門無日嘆吾衰。
歸三山入秋益凉欣然有賦
作者：陸游
朝代：宋

藥物扶持美食眠，鏡湖仍遇素秋天。
一年强起歸猶健，百口相看喜欲顛。
碧瓦朱甍無傑屋，烏篷畫楫有新船。
道山頂上雖清絕，萬頃烟波始是仙。
歸州重五
作者：陸游
朝代：宋

鬬舸紅旗滿急湍，船窗睡起亦閑看。
屈平鄉國逢重五，不比常年角黍盤。
歸次樊江
作者：陸游
朝代：宋

芳草東西路，綠楊長短亭。
人生豈匏繫，吾志本鴻冥。
征袖朝霑雨，歸帆夜戴星。
長魚幸能買，且復倒殘瓶。
歸次漢中境上
作者：陸游
朝代：宋

雲棧屏山閲月遊，馬蹄初喜蹋梁州。
地連秦雍川原壯，水下荆楊日夜流。
遺虜孱孱寜遠略，孤臣耿耿獨私憂。
良時恐作他年恨，大散關頭又一秋。
歸老
作者：陸游
朝代：宋

兩脚走萬里，歸老樵風溪。
雖遠京雒塵，窮巷還多泥。
纍纍家狗，喔喔失旦雞。
幸非徙比景，何恨棲會稽。
今年更可笑，傴僂自灌畦。
榮雖不滿眼，悔亦免噬臍。
萬事付一尊，師友阮與嵇。
歸老
作者：陸游
朝代：宋

歸老何妨駕鹿車，平生風雪慣騎驢。
鬢毛白盡猶耽酒，目力衰來轉愛書。
止足極知于道近，癡頑更喜與人疏。
著身莫怪無閑處，地肺天台儘有餘。
歸耕
作者：陸游
朝代：宋

隨牒人間鬢欲疏，歸耕且復補東隅。
甑炊地碓新舂米，衣拆天吳舊繡圖。
有圃免煩官送菜，叩門翻喜吏徴租。
不愁問字無來客，惟欠揚雄宅一區。
歸興二首·其一
作者：陸游
朝代：宋

輕雷轣轆斷梅初，殘籜縱橫過筍餘。
飽有期程新買犢，睡無厭足久捐書。
白蘋滿渚閑揮榜，綠樹連村獨跨驢。
夏日儘長歸亦暮，水邊燈火已疏疏。
歸興二首·其二
作者：陸游
朝代：宋

古道迢迢人迹稀，羸驂欹帽遠村歸。
正看日暮羊牛下，又見月明烏鵲飛。
僧院疏鐘出林岫，漁家微火耿窗扉。
閑遊要是幽人事，草露從教濕短衣。
歸雲門
作者：陸游
朝代：宋

萬里歸來值歲豐，解裝鄉墅樂無窮。
甑炊飽雨湖菱紫，篾絡迎霜野柿紅。
壊壁塵埃尋醉墨，孤燈餅餌對鄰翁。
微官行矣閩山去，又寄千巖夢想中。
殘夢
作者：陸游
朝代：宋

少時鐵馬蹴河冰，老去摧藏百不能。
風雨滿山窗未曉，只將殘夢伴殘燈。
殘年
作者：陸游
朝代：宋

殘年光景易駸駸，屏迹江村不厭深。
新麥熟時蠶上簇，晚鶑啼處柳成陰。
短檠已負觀書眼，孤劍空懷許國心。
惟有雲山差可樂，杖藜誰與伴幽尋。
殘年
作者：陸游
朝代：宋

殘年垂八十，高卧豈逃名。
泥巷多牛迹，茅簷有碓聲。
炊菰觴父老，煮棗哺雛嬰。
遣戍雖傳說，何時復兩京。
殘年
作者：陸游
朝代：宋

殘年迫鍾漏，病骨怯風霜。
投幘早當去，強顔徒自傷。
文符紛似雨，訟訴進如牆。
笑殺滄浪客，微官有許忙。
殘春
作者：陸游
朝代：宋

殘春醉著釣魚庵，花雨娛人落半巖。
豈是天公無皂白，獨悲世俗異酸鹹。
妄身似夢行當覺，談口如狂未易緘。
已作沉舟君勿嘆，年來何止閲千帆。
殘春
作者：陸游
朝代：宋

章甫從諸老，今爲兩世人。
惟書尚開眼，非酒孰關身。
遠水涵清鏡，晴雲蹙細鱗。
籬邊花未盡，作意醉殘春。
殘春二首·其一
作者：陸游
朝代：宋

江鮆堆盤粔籹香，山家節物亦窮忙。
桑間葚紫蠶齊老，水面秧青麥半黄。
語燕似催春事去，遊絲不似客愁長。
鄉村年少那知此，處處喧呼蹴鞠場。
殘春二首·其二
作者：陸游
朝代：宋

過了清明日愈遲，年華不復在辛夷。
誰知綠葉陰成處，正是青天露坐時。
茂草滿庭喧鼓吹，嫩湯出鼎試槍旗。
衰翁敢作明年計，剩與東君惜語離。
殘春無幾述意二首·其一
作者：陸游
朝代：宋

試筆書盈紙，烹茶睡解圍。
新蔬供冷麵，熟練製單衣。
雛燕飛初穩，殘花見漸稀。
年衰學不進，默默訟吾非。
殘春無幾述意二首·其二
作者：陸游
朝代：宋

衰疾來無已，流年過若馳。
家貧食易美，身老夢常悲。
草長增蛙怒，花空失蝶期。
不堪多難日，更賦送春詩。
殘暑得小雨頗凉
作者：陸游
朝代：宋

午暑不可觸，忽驚如許凉。
軒窗雲作暝，草木雨生香。
蒲葉先秋霣，蟬聲入夜長。
自欣無一事，岸幘倚胡床。
殘曆
作者：陸游
朝代：宋

殘曆不盈紙，苦寒侵弊裘。
歲豬鳴屋角，儺鼓轉街頭。
未死猶當學，長貧肯復憂。
雪晴農事起，且復議租牛。
殘臘二首·其一
作者：陸游
朝代：宋

殘臘無多寒漸薄，新春已近日微長。
棋枰散後軒窗靜，梅塢歸來襟袖香。
海霧籠山青淡淡，河堤潴水白茫茫。
鷺飛前導生遊興，笑岸綸巾上野航。
殘臘二首·其一
作者：陸游
朝代：宋

破臘春先到，微陰日易醺。
鳥聲猶寂寂，木意已欣欣。
雲起山分疊，風生水蹙紋。
斷腸何處笛，偏向醉中聞。
殘臘二首·其二
作者：陸游
朝代：宋

殘臘去春纔十日，衰翁告老已三年。
乳糜但喜分香鉢，銀勝那思映綵鞭。
萬里當時嗟漫浪，一窗此日困沉綿。
清泉白石無人到，且結梅花淡淡緣。
殘臘二首·其二
作者：陸游
朝代：宋

殘臘無多日，吾生又一年。
林塘明夕照，墟落淡春烟。
山色危欄角，梅花綠酒邊。
歲時元自好，老病獨凄然。
殘菊
作者：陸游
朝代：宋

殘菊一枝香未殘，夜窗拈起百回看。
過時只恐難相笑，我是三朝舊史官。
殘雨
作者：陸游
朝代：宋

五更殘雨滴簷頭，探借天公一月秋。
只道風吹雲散盡，數聲桑下又鳴鳩。
比作陳下瓜麴釀成奇絕屬病瘍不敢取醉小啜而已
作者：陸游
朝代：宋

翠蔓扶疏采擷忙，麴生糸出古淮陽。
蹋成明月團團白，釀作新鵝淡淡黄。
醅甕秋凄驚凛冽，糟床夜注愛淋浪。
西齋幽事新成譜，首爲高人著此方。
比得朋舊書多索近詩戲作長句
作者：陸游
朝代：宋

庭下訟訴如堵牆，案上文書海茫茫。
酒酸䏑冷不得嘗，椎床大叫欲發狂。
故人書来索文章，豈知吏責終歲忙。
寒龜但欲事縮藏，病驥敢望重騰驤。
日曛稍退鳬鶩行，小山樷竹堂東廂。
呼兒深炷銅爐香，楚騷爲我祓不祥。
比從人覓酒皆酸薄戲作此詩
作者：陸游
朝代：宋

酒盡聊憑折簡求，不知人要博涼州。
牆隅棄置空三嘆，露下螢飛奈此秋。
水亭
作者：陸游
朝代：宋

日淡暑猶薄，雨餘風更清。
翛然水亭立，試此葛衣輕。
晒粉憐孤蝶，穿枝喜晚鶯。
誰知簿書裏，也復得吾生。
水亭二首·其一
作者：陸游
朝代：宋

水亭不受俗塵侵，葛帳筠床弄素琴。
一片風光誰畫得，紅蜻蜓點綠荷心。
水亭二首·其二
作者：陸游
朝代：宋

莫道山翁老病侵，靜中理得舊傳琴。
朝來有喜君知否，雨展芭蕉二尺心。
水亭偶題
作者：陸游
朝代：宋

涼榭閑拈玉笛吹，十年疏放負明時。
溝中木斷誰曾問，空裏蓬征自不知。
金井梧桐生晝寂，緑池蘋藻弄風漪。
人生行樂從來事，此理何須更細推。
水亭晚眺
作者：陸游
朝代：宋

暑雨初晴浦面寬，水亭景物卷簾看。
聨舟作陣圍魚隊，屈竹成籬護芡盤。
四海諸公半丘壟，百年幾夕倚闌干。
日沈未用怱怱去，待挽銀河濯肺肝。
水亭有懷
作者：陸游
朝代：宋

漁村把酒對丹楓，水驛憑軒送去鴻。
道路半年行不到，江山萬里看無窮。
故人草詔九天上，老子題詩三峽中。
笑謂毛錐可無恨，書生處處與卿同。
水亭獨酌十二韵
作者：陸游
朝代：宋

清風掃鬱蒸，爽氣生户牖。
客中淡無事，翛然一杯酒。
書生拙自料，事業期不朽。
少年忝朝跡，蹭蹬今白首。
歴觀千載事，和戎固嘗有。
定襄伍原間，乃可畫地守。
神州在何許，東巡已去久。
煌煌一統業，謨訓其可負。
荆楚多劍客，宣潤冨弩手。
孰能用其長，坐使老農畞。
講武幸長楊，勞軍臨細柳。
中興望聖時，未死得見否。
水村
作者：陸游
朝代：宋

家住烟波似畫圖，殘年不復嘆頭顱。
深深竹塢見螢度，翳翳菰叢聞鳥呼。
十里笳聲上雲漢，一空星影落陂湖。
天公著我非無地，却悔從來錯怪渠。
水村曲
作者：陸游
朝代：宋

山村今年晚禾旱，奏下民租蠲太半。
水村雨足米狼戾，也放三分慰民意。
看榜歸来迭歌舞，共喜清平好官府。
老翁猶記軍興時，汝輩少年那得知。
水調歌頭
作者：陸游
朝代：宋

江左佔形勝，最數古徐州。連山如畫，佳處縹渺著危樓。鼓角臨風悲壯，烽火連空明滅，往事憶孫劉。千里曜戈甲，萬灶宿貔貅。露沾草，風落木，歲方秋。使君宏放，談笑洗盡古今愁。不見襄陽登覽，磨滅遊人無數，遺恨黯難收。叔子獨千載，名與漢江流。
水鄉泛舟二首·其一
作者：陸游
朝代：宋

終朝流汗浹衣褠，悵望何時枕簟秋。
作雨未成徒益熱，舉杯不醉更添愁。
悲歌易水輕燕俠，對泣新亭笑楚囚。
別有生涯君會否，烟波無際弄孤舟。
水鄉泛舟二首·其二
作者：陸游
朝代：宋

赤日黄塵不自聊，泛溪且用沃枯焦。
隔林犬吠村墟近，掠面風來酒力消。
遠火微茫知夜績，長歌斷續認歸樵。
扁舟不盡凌風興，却著青鞋踏野橋。
永日無一事作詩自詒
作者：陸游
朝代：宋

目昏罷觀書，足蹇停遊山。
二事差可樂，造物乃復慳。
得非閔我老，作意鐫其頑。
掃除盡宿習，使得終日閑。
閑亦何負汝，剡曲茆三間。
奇石玩犖角，清流聴潺湲。
勿言村醪薄，數酌可解顔。
翛然日已夕，卧看飛鳥還。
求月桂
作者：陸游
朝代：宋

重重汗簡擁衰翁，百里家山夢不通。
病眼可令常寂寞，煩君爲致數枝紅。
江上
作者：陸游
朝代：宋

江上霜寒透客衣，閉窗羸臥不支持。
羈孤形影真相吊，衰颯頭顱已可知。
潦縮穩經行雨峽，竹疏賸見挂猿枝。
清樽可置須勤醉，莫望功名老大時。
江上
作者：陸游
朝代：宋

禹會橋頭江渺然，隔江村店起孤烟。
冷雲垂野雪方作，斷雁叫群人未眠。
萬里漂流歸故國，一生蹭蹬付蒼天。
暮年尚欲師周孔，未遽長齋繡佛前。
江上對酒作
作者：陸游
朝代：宋

把酒不能飲，苦泪滴酒觴。
醉酒蜀江中，和涙下荆揚。
樓櫓壓湓口，山川蟠武昌。
石頭與鍾阜，南望鬱蒼蒼。
戈船破浪飛，鐡騎射日光。
冦來即送死，詎能犯金湯。
汴洛我舊都，燕趙我舊疆。
請書一尺檄，爲國平氐羌。
江上散步尋梅偶得三絕句·其一
作者：陸游
朝代：宋

小園風月不多寛，一樹梅花開未殘。
剥啄敲門嫌特地，緩拖藤杖隔籬看。
江上散步尋梅偶得三絕句·其三
作者：陸游
朝代：宋

小南門外野人家，短短踈籬繚白沙。
紅稻不須鸚鵡啄，清霜催放兩三花。
江上散步尋梅偶得三絕句·其二
作者：陸游
朝代：宋

鐘殘小院欲銷魂，漠漠幽香伴月痕。
江上人家應勝此，明朝更出小南門。
江上梅花
作者：陸游
朝代：宋

老来樂事少關身，猶喜尊前見玉人。
豈是凄凉偏薄命，自緣纖瘦不禁春。
姢姢月上明江練，黯黯天低糝玉塵。
絕磵斷橋幽獨處，護持應有主林神。
江上觀月
作者：陸游
朝代：宋

暗浪衝舟鞺鞳聲，夷陵城下正三更。
十分傾酒禁風力，一點無雲祟月明。
久坐不知衣露濕，浩歌時有水禽驚。
詩成莫駕長鯨去，自是虚皇白玉京。
江亭
作者：陸游
朝代：宋

千載濤江上，書生誦所聞。
鑄形尊越蠡，抉眼悼荆員。
高鳥衝烟沒，輕舟壓浪分。
何由從此逝，揮手謝諸君。
江亭
作者：陸游
朝代：宋

旅食京華興已闌，喜扶衰憊出重關。
江波蘸岸綠堪染，山色迎人秀可餐。
濠上觀魚非至樂，管中窺豹豈全斑。
此行便問天台路，剩采靈芝換病顔。
江亭
作者：陸游
朝代：宋

野市逢虛日，江亭候暮潮。
蟲號霜後草，人立雨中橋。
病骨羸將折，殘魂黯欲消。
無心作村醉，酒旆苦相招。
江亭冬望
作者：陸游
朝代：宋

霜落江清水見魚，偶然徙倚草堂孤。
雪天黯淡常如晚，烟樹微茫直欲無。
下澤乘車終碌碌，上方請劍漫區區。
擬将疏逸消豪氣，尋罷酒徒尋獵徒。
江亭晚思
作者：陸游
朝代：宋

本自無閑况有忙，遠坊兀兀送年光。
太空不礙雲舒卷，高枕寧論夢短長。
山破霽烟千萬疊，鳥橫潮浦兩三行。
年來自笑詩情減，愁絕奚奴古錦囊。